**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Νοεμβρίου 2016, ημέρα Τρίτη και ώρα 15.15΄, στην Αίθουσα «Προέδρου Αθανασίου Κωνστ. Τσαλδάρη» (223)**,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις». (2η συνεδρίαση- Ακρόαση εξωκοινοβουλευτικών προσώπων).

Στη συνεδρίαση παρέστησαν ο Αναπληρωτής Υπουργός Οικονομίας, κ. Αλέξανδρος Χαρίτσης, καθώς και αρμόδιοι υπηρεσιακοί παράγοντες.

Επίσης, στην συνεδρίαση παρέστησαν οι κ.κ. Κωνσταντίνος Αγοραστός, Πρόεδρος της Ένωσης Περιφερειών Ελλάδος (ΕΝΠΕ), Νικόλαος Χιωτάκης, μέλος του Δ.Σ. της Κεντρικής Ένωσης Δήμων Ελλάδος (Κ.Ε.Δ.Ε.), Παναγιώτης Τοκούζης, Πρόεδρος της Συνομοσπονδίας Επιχειρηματιών Τουριστικών Καταλυμάτων Ελλάδος (ΣΕΤΚΕ), Παναγιώτης Παπαδόπουλος, Πρόεδρος του Βιοτεχνικού Επιμελητηρίου Θεσσαλονίκης (ΒΕΘ), Ορέστης Παπαδόπουλος, Αντιπρόεδρος του Συνδέσμου Βιομηχανιών Αττικής και Πειραιώς (Σ.Β.Α.Π.) και εκπρόσωπος του Δ.Σ. του Εμπορικού και Βιομηχανικού Επιμελητηρίου Πειραιώς, Γεώργιος Τσακίρης, Πρόεδρος του Ξενοδοχειακού Επιμελητηρίου Ελλάδος (ΞΕΕ), Γεώργιος Γεωργακόπουλος, Ειδικός Σύμβουλος του Εμπορικού και Βιομηχανικού Επιμελητηρίου Αθηνών (ΕΒΕΑ), Παναγιώτης Βοσνίδης, Μέλος του Δ.Σ. του Συλλόγου Ελλήνων Αρχαιολόγων, Στέργιος Ηλιόπουλος, Ταμίας της Ομοσπονδίας Συλλόγων Υπαλλήλων Αιρετών Περιφερειών Ελλάδας, Βασίλειος Σωτηρόπουλος, Περιφερειακός Συμπαραστάτης του Πολίτη και της Επιχείρησης της Περιφέρειας Αττικής, Γεώργιος Κουράσης, Γενικός Γραμματέας της Γενικής Συνομοσπονδίας Επαγγελματιών Βιοτεχνών και Εμπόρων Ελλάδος (ΓΣΕΒΕΕ), Γεώργιος Ναθαναήλ, επικεφαλής του Τομέα Βιομηχανίας και νέας Οικονομίας του Συνδέσμου Ελληνικών Βιομηχανιών (ΣΕΒ), Ιωάννης Μιχαήλ, Αντιπρόεδρος του Δ.Σ. της Ελληνικής Εταιρείας Περιβάλλοντος και Πολιτισμού, Νίκος Δασκαλάκης, Νομικός Σύμβουλος - Διαπιστευμένος Διαμεσολαβητής, Ιωάννης Λιάρος, Διευθυντής του Συνδέσμου Επωνύμων Οργανωμένων Αλυσίδων Εστίασης (ΣΕΠΟΑ), Μάρω Ευαγγελίδου, Πολεοδόμος/Χωροτάκτης, εκπρόσωπος του Δικτύου Οργανώσεων και Πολιτών για το Ιστορικό Κέντρο της Αθήνας, Μαριάννα Παπαδημητρακοπούλου, νομικός σύμβουλος και Αφεντούλα Παπαλεξίου, Αντιπρόεδρος της Ομοσπονδίας Συλλόγων Υπαλλήλων Αιρετών Περιφερειών Ελλάδος (ΟΣΥΑΠΕ).

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βράντζα Παναγιώτα, Δημαράς Γιώργος, Δημητριάδης Μίμης, Θεοφύλακτος Γιάννης, Καββαδία Αννέτα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Τζάκρη Θεοδώρα, Σιμορέλης Χρήστος, Σπαρτινός Κώστας, Δρίτσας Θεόδωρος, Τριανταφυλλίδης Αλέξανδρος, Αθανασίου Χαράλαμπος, Αραμπατζή Φωτεινή, Κατσαφάδος Κωνσταντίνος, Καραμανλής Αχ. Κωνσταντίνος, Μπακογιάννη Θεοδώρα (Ντόρα), Μπασιάκος Ευάγγελος, Κασαπίδης Γεώργιος, Μπουκώρος Χρήστος, Στύλιος Γεώργιος, Σαχινίδης Ιωάννης, Κωνσταντινόπουλος Οδυσσέας, Κουτσούκος Ιωάννης, Βαρδαλής Αθανάσιος, Αμυράς Γεώργιος, Λαζαρίδης Γεώργιος, Κατσιαντώνης Γεώργιος, Μεγαλομύστακας Αναστάσιος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, κυρίες και κύριοι προσκεκλημένοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομίας και Ανάπτυξης «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις». Είναι η δεύτερη συνεδρίαση με την ακρόαση εξωκοινοβουλευτικών προσώπων.

Να καλωσορίσω τους προσκεκλημένους και τις προσκεκλημένες. Ευχαριστούμε που ήρθατε στην διαβούλευση για το εν λόγω σχέδιο νόμου. Θα ήθελα να σας παρακαλέσω αν μπορείτε για συγκεκριμένες προτάσεις ή ερωτήματα για το εν λόγω σχέδιο νόμου, να μην ξεπερνάει η τοποθέτησή σας τα τρία λεπτά, βέβαια, θα υπάρχει μία μικρή ανοχή.

Το λόγο έχει ο κ. Αγοραστός.

ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος της Ένωσης Περιφερειών Ελλάδος (ΕΝΠΕ)): Κυρία Πρόεδρε, πρόκειται να καταθέσουμε και γραπτά τις προτάσεις μας.

Εμείς είμαστε υπέρ ενός απρόσωπου κράτους, απρόσωπης διαδικασίας και γρήγορης, αλλά είμαστε και υπέρ νομοσχεδίων, που μπορούν, άμεσα, να εφαρμοστούν. Κανονικά, τα νομοσχέδια, τα οποία έρχονται, θα έπρεπε να έχουν και έτοιμα τα Προεδρικά Διατάγματα ή τις ΚΥΑ. Η εμπειρία του παρελθόντος είναι οδυνηρή για την κοινωνία και την οικονομία και μάλιστα σε μία φάση, στην οποία έχουμε κοινωνικό και οικονομικό πρόβλημα.

Παρά τις καλές συνεργασίες, που έχουμε, με τον κ. Χαρίτση, δεν πρέπει να υπάρχει εύρος των προστίμων από 500 έως 5.000. Αυτό το εύρος των προστίμων διευκολύνει αυτό, για το οποίο πολλοί μιλήσαν, την πρώτη μέρα, για συναλλαγές και τις κατηγορίες κατά της Τοπικής Αυτοδιοίκησης. Αν το αφήσετε, σας το λέω, ειλικρινά, θα κάνετε μεγάλο κακό και επειδή σας προειδοποιούμε, αν το αφήσετε, θα είστε συμμέτοχοι σε αυτό. Τα πρόστιμα πρέπει να είναι ορισμένα εξαρχής και όχι με εύρος. Το εύρος δημιουργεί συναλλαγή και πελατειακή σχέση και ημιαυταρχικό καθεστώς, κατά την άποψή μου, αλλά κατά την άποψη μιας εμπειρίας.

Κατά τα άλλα, νομίζω ότι εμείς δεν είμαστε αρνητικοί ούτε λέμε όχι σε θέματα, τα οποία διευκολύνουν, κάνουν ταχύτατη τη γραφειοκρατία, αλλά αυτό είχε ψηφιστεί και πριν από 2 χρόνια και δεν ήρθε σε εφαρμογή και έρχεται και τώρα. Πάντα μιλάμε για απλούστευση των διαδικασιών, όσον αφορά στις επιχειρήσεις. Η απλούστευση, όμως, χρόνια τώρα, μένει στα χαρτιά. Χρειάζεται μία ειδική διαδικασία.

Τολμήστε, έστω για πρώτη φορά, να κάνετε ένα πιλοτικό, αυτό που ψηφίζεται, αύριο. Τολμήστε να το κάνετε πιλοτικό, δηλαδή, να βάλετε κάποιον να κάνει όλη αυτήν τη διαδικασία σε μία επιχείρηση είτε τουριστική είτε υγειονομικού ενδιαφέροντος είτε κατασκευαστική επιχείρηση, για να δείτε τις δυνατότητες και τις αδυναμίες του νομοσχεδίου και να κάνετε τις τροποποιητικές διαδικασίες, γιατί δεν αμφιβάλω για την καλή πρόθεση κανενός.

Εμείς όπου μπορούμε, ως περιφέρειες, θα συμβάλουμε. Άλλωστε, το έχουμε δείξει έμπρακτα αυτό. Χρειάζεται απλοποίηση, γραφειοκρατία γρήγορη και αποτελεσματική. Χρειάζεται συνεργασία και χρειάζεται και το απρόσωπο κράτος.

Αν μπορέσουμε να το πετύχουμε αυτό, θα είναι ευχής έργον, αλλά, για να γίνουν όλα αυτά, οπωσδήποτε πρέπει να πάμε και σε ένα άλλο αναπτυξιακό μοντέλο. Να μην διατηρήσουμε, συντηρήσουμε, το μοντέλο της αναδιανομής της φτώχειας, για να μπορούν να έχουν και τη δυνατότητα των νέων επιχειρήσεων και της εφαρμογής του νόμου, τον οποίο φέρνετε. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς σας ευχαριστούμε.

Το λόγο έχει ο κ. Χιωτάκης.

ΝΙΚΟΛΑΟΣ ΧΙΩΤΑΚΗΣ (Μέλος του Δ.Σ. της Κεντρικής Ένωσης Δήμων Ελλάδος (ΚΕΔΕ)): Ευχαριστώ πολύ, κυρία Πρόεδρε. Κυρία Πρόεδρε, κυρίες και κύριοι Βουλευτές, εκπροσωπώ τον Πρόεδρο, τον κ. Πατούλη, καθώς και το Δ.Σ. της Κ.Ε.Δ.Ε. και ήθελα να σας πω ότι είμαστε αντίθετοι, πλήρως, με τα άρθρα του νομοσχεδίου, που αφαιρούν αρμοδιότητες από την Τ.Α.. Το Δ.Σ. της Κ.Ε.Δ.Ε. συνεδρίασε, στις 24 Αυγούστου 2016, θα σας δώσω την απόφαση και πραγματικά, με έκπληξη, είδε ότι δύο βασικά άρθρα του Κώδικα Δήμων και Κοινοτήτων, τα άρθρα 80 και 81, που έχουν να κάνουν με τα καταστήματα υγειονομικού ενδιαφέροντος, τα θέατρα, τους κινηματογράφους, την άδεια μουσικής για τα καταστήματα, όλα αυτά, με το παρόν νομοσχέδιο, καταργούνται. Είμαστε, συνολικά, όλες οι παρατάξεις της Κεντρικής Ένωσης Δήμων Ελλάδος, αντίθετες με αυτήν την κατάργηση.

Η έγκριση άδειας υγειονομικού ενδιαφέροντος γίνεται, απλώς, με γνωστοποίηση. Ποια γνωστοποίηση; Έρχεται ο οποιοσδήποτε ενδιαφερόμενος παίρνει από την Πολεοδομία μια βεβαίωση χρήσης, χωρίς να αναφέρονται μέσα, αν υπάρχουν παρανομίες, αν υπάρχουν επεκτάσεις, αν υπάρχουν – κύριε Αγοραστέ, ξέρετε εσείς απ’ αυτά – αυθαίρετα, στα καταστήματα υγειονομικού ενδιαφέροντος. Όλα αυτά, λοιπόν, δεν τα υπολογίζει κανείς και κάνει μια γνωστοποίηση. Σε 15 ημέρες, παίρνει άδεια ίδρυσης καταστήματος υγειονομικού ενδιαφέροντος. Ο ρόλος του δήμου, που έχει να κάνει με την προστασία του περιβάλλοντος, την προστασία της κατοικίας, δεν υπάρχει πουθενά. Δεν υπάρχει καν η προέγκριση, που υπήρχε, από τα τοπικά συμβούλια ή από τα διαμερισματικά, στην Αθήνα και στους μεγάλους δήμους. Όλα αυτά καταργούνται.

Καταργείτε επίσης την άδεια μουσικών οργάνων. Γνωστοποιεί ο άλλος ότι θα βάλει μουσική και ποιος θα τον ελέγξει; Είναι δυνατόν οι δήμοι, σήμερα, να μην έχουν τη δυνατότητα να δίνουν άδεια μουσικών οργάνων; Σκεφθείτε να πάτε κάπου εσείς διακοπές, το καλοκαίρι και δίπλα σας να υπάρχει ένα μπαρ, που δεν έχει πάρει από πουθενά άδεια και δεν σας αφήνει να κοιμηθείτε, το βράδυ!

Τέλος, υπάρχει επίσης στο νομοσχέδιο μέσα και τροποποιεί την παραχώρηση των κοινόχρηστων χώρων, που, μέχρι σήμερα, δίδονται από το δημοτικό συμβούλιο. Και αυτό καταργείται. Άρα, εν κατακλείδι, δύο βασικές αρμοδιότητες της Αυτοδιοίκησης Α΄ Βαθμού, που είναι το άρθρο 80 και το άρθρο 81 του Κώδικα Δήμων και Κοινοτήτων, καταργούνται, με το παρόν νομοσχέδιο. Είναι υποχρεωμένη η Κ.Ε.Δ.Ε. να φέρει στη Βουλή, ενώπιόν σας, την πλήρη αντίθεσή της σε όλο αυτό το νομοσχέδιο, με βάση αυτά τα δύο στοιχεία, που ανέφερα, προηγουμένως. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τοκούζης.

ΠΑΝΑΓΙΩΤΗΣ ΤΟΚΟΥΖΗΣ (Πρόεδρος της Συνομοσπονδίας Επιχειρηματιών Τουριστικών Καταλυμάτων Ελλάδος (ΣΕΤΚΕ)): Κυρία Πρόεδρε, έχω έρθει, ως εκπρόσωπος της ΣΕΤΚΕ και θέλουμε να εκφράσουμε την ικανοποίησή μας για τις διατάξεις, που αφορούν τον κλάδο μας και τους επιχειρηματίες, που εκπροσωπούμε, που περιλαμβάνονται, στο συγκεκριμένο σχέδιο νόμου. Ήταν μέσα από προτάσεις, που οι ίδιοι καταθέσαμε. Θεωρούμε ότι οι συγκεκριμένες διατάξεις θα διευκολύνουν, πάρα πολύ, τόσο φορολογικά όσο και γραφειοκρατικά και οικονομικά τον κλάδο, που εκπροσωπούμε.

Θα ήθελα, συγκεκριμένα, να αναφερθώ στην προαιρετική κατάταξη και κατηγοριοποίηση και να σας ζητήσουμε, για να ολοκληρωθεί η συγκεκριμένη διάταξη, να εξαιρεθεί ο κλάδος μας από το άρθρο 6 του ν. 4276, διότι, αυτή τη στιγμή, τα κριτήρια, που υπάρχουν, στο άρθρο 6 του νόμου, διαστρεβλώνουν τον αθέμιτο ανταγωνισμό και μας δημιουργούν ένα τεράστιο πρόβλημα. Ευχαριστώ πολύ.

ΘΕΟΔΩΡΑ ΝΤΟΡΑ ΜΠΑΚΟΓΙΑΝΝΗ (Εισηγήτρια της Ν.Δ.): Μπορείτε να διευκρινίσετε το παραπάνω, διότι έτσι όπως το είπατε, δεν κατάλαβα τίποτα;

Στο άρθρο 6 του ν. 4276, αυτή τη στιγμή, υπάρχουν κάποια κριτήρια, τα οποία έχουν θεσπιστεί για την κατηγοριοποίηση, που πρέπει εμείς, σαν κλάδος, να ενταχθούμε. Τα μόρια που έχουν μπει, σε αυτό το άρθρο μέσα, δεν διευκολύνουν και δεν αναβαθμίζουν ουσιαστικά τον κλάδο μας, παρά μόνο μας δημιουργούν μεγαλύτερα προβλήματα, που αφορούν την κατηγοριοποίησή μας.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της Νέας Δημοκρατίας): Άρα, θέλετε την κατάργηση της κατηγοριοποίησης;

ΠΑΝΑΓΙΩΤΗΣ ΤΟΚΟΥΖΗΣ: Ακριβώς. Εμείς αυτό που ζητάμε είναι συγκεκριμένο, είμαστε υπέρ, γιατί εκπροσωπούμε, αυτή τη στιγμή, 30.000 επιχειρήσεις, από τις οποίες το 70%, οι 21.000, είναι επιχειρήσεις της τάξης έως 5 δωματίων. Μικρές επιχειρήσεις, οι οποίες εδρεύουν στην περιφέρεια, σε μικρά νησιά, ορεινές περιοχές και το μόνο που θα τους κάνει αυτή η συγκεκριμένη κατηγοριοποίηση, όπως υπάρχει, αυτή τη στιγμή, είναι να τους φορτώσει με επιπλέον βάρη οικονομικά και τίποτα περισσότερο. Στην ουσία, δηλαδή, δεν εξυπηρετεί τίποτα. Αυτό, δηλαδή, που ζητάμε εμείς, κατ’ αρχήν, το προαιρετικό, μας βρίσκει σύμφωνους και επιπλέον για όσες επιχειρήσεις επιθυμούν να αναπτυχθούν και να αναβαθμιστούν, για να μπουν στην κατηγοριοποίηση, θα πρέπει να εξαιρεθούμε αρχικά από το άρθρο 6 του ν. 4276, και να μπορέσουμε, από κοινού με το Υπουργείο Τουρισμού, να φτιάξουμε νέα κριτήρια, που να είναι, πράγματι, στη σωστή βάση, για την αναβάθμιση των επιχειρήσεών μας.

ΘΕΟΔΩΡΑ ΤΖΑΚΡΗ (Εισηγήτρια του ΣΥ.ΡΙΖ.Α.): Αναφέρεστε στα κριτήρια πιστοποίησης;

ΠΑΝΑΓΙΩΤΗΣ ΤΟΚΟΥΖΗΣ : Ακριβώς.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Ευχαριστούμε.

Το λόγο έχει ο κ. Παπαδόπουλος.

ΠΑΝΑΓΙΩΤΗΣ ΠΑΠΑΔΟΠΟΥΛΟΣ (Πρόεδρος του Βιοτεχνικού Επιμελητηρίου Θεσσαλονίκης (ΒΕΘ)) : Κυρία Πρόεδρε, κύριε Υπουργέ, κυρίες και κύριοι Βουλευτές, καλησπέρα, από τη Θεσσαλονίκη. Η επίτευξη των στόχων της βελτίωσης του επιχειρηματικού περιβάλλοντος και της ανάκαμψης της ανταγωνιστικότητας, που τίθεται, στο παρόν νομοσχέδιο, με το οποίο εισάγεται νέο θεσμικό πλαίσιο, για την άσκηση των υπαγομένων στο πεδίο της εφαρμογής των οικονομικών δραστηριοτήτων, μέσω της ορθολογικής αναδιάρθρωσης και μεταρρύθμισης του συστήματος αδειοδότησής τους, είναι ένα από τα χρόνια αιτήματα της επιχειρηματικής κοινότητας. Παρά τις προσπάθειες, που έγιναν, στο παρελθόν, οι επιχειρήσεις τόσο κατά την ίδρυσή τους όσο και κατά τη λειτουργία τους, αντιμετωπίζουν σημαντικά εμπόδια, που δυσχεραίνουν την άσκηση της δραστηριότητάς τους.

Το παρόν σχέδιο νόμου θεωρούμε ότι κινείται προς τη σωστή κατεύθυνση, με τη βαρύτητα, που δίνεται, στην εκ των υστέρων αδειοδότηση, με την υποστήριξη της συμμόρφωσης των επιχειρήσεων, το συμβουλευτικό ρόλο των αρχών και τη διενέργεια ελέγχων, επί τη βάσει των κριτηρίων ρίσκου, στοιχείο που θεωρείται, ως ένα επιτυχημένο μοντέλο λειτουργίας των δραστηριοτήτων. Στα χρόνια, που έρχονται, η ελληνική οικονομία θα χρειαστεί νέες επενδύσεις και σημαντική εισροή κεφαλαίων από το εξωτερικό, προκειμένου να καταστεί βιώσιμη και να αποκτήσει νέα προοπτική. Ωστόσο, με τις συνθήκες, που επικρατούν, σήμερα, ακόμη και οι υφιστάμενες επιχειρήσεις αναγκάζονται να κλείσουν ή να μεταφέρουν τις δραστηριότητές τους, σε γειτονικές χώρες. Για την αναστροφή της κατάστασης, απαιτούνται άμεσες παρεμβάσεις. Οι προτάσεις του ΒΕΘ, τις οποίες έχει διατυπώσει, επανειλημμένα, προς την Πολιτεία, περιλαμβάνουν, πέραν της απλούστευσης των διαδικασιών αδειοδότησης, που προβλέπονται από το παρόν νομοσχέδιο, ακόμα απλούστερες και ταχύτερες διαδικασίες έγκρισης επενδύσεων, ειδικά σε κλάδους υψηλής προστιθέμενης αξίας για την οικονομία και την απασχόληση, εφαρμογή ρυθμιστικών πλαισίων, που καθορίζουν, με σαφήνεια, τους περιβαλλοντικούς όρους και τις προδιαγραφές της χρήσης γης. Μείωση της εκδίκασης υποθέσεων, με προτεραιότητα σε αυτές, που αφορούν την αδειοδότηση σημαντικών επενδύσεων. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Κι εμείς ευχαριστούμε.

Το λόγο έχει ο κ. Παπαδόπουλος.

ΟΡΕΣΤΗΣ ΠΑΠΑΔΟΠΟΥΛΟΣ (Αντιπρόεδρος του Συνδέσμου Βιομηχανιών Αττικής και Πειραιώς (Σ.Β.Α.Π.) και Εκπρόσωπος του Δ.Σ. του Εμπορικού και Βιομηχανικού Επιμελητηρίου Πειραιώς): Καταρχάς, θα ήθελα να εκφράσω το παράπονο ότι πήραμε την πρόσκληση μόλις, στις 28 Νοεμβρίου. Επομένως, είναι αδύνατον να προσέλθουμε και να είμαστε επαρκείς. Εν πάση περιπτώσει, κάναμε ό,τι μπορέσαμε και θα σας πω τις απόψεις μας, εν συντομία.

Θα αρχίσω με τα θετικά του νομοσχεδίου. Θεωρούμε ότι η ελεύθερη άσκηση επαγγέλματος, χωρίς να απαιτείται καμία γνωστοποίηση για ορισμένες δραστηριότητες, είναι θετικό στοιχείο. Επίσης, η ελεύθερη άσκηση επαγγέλματος, με απλή γνωστοποίηση, είναι και αυτή θετικό στοιχείο – για μια κατηγορία κάπως πιο επιβαρυμένη, ως προς τις δραστηριότητές της. Οι δραστηριότητες, οι οποίες έχουν περισσότερα περιβαλλοντικά ή άλλα προβλήματα, υπάγονται στην έγκριση, αλλά, αν παρέλθει η προθεσμία των 60 ημερών άπρακτη, θεωρείται ότι ο ενδιαφερόμενος έχει έγκριση – και αυτό το θεωρούμε θετικό. Οι έλεγχοι που θα δώσετε δικαίωμα να γίνονται από τους ιδιώτες, το θεωρούμε, επίσης, θετικό.

Έχουμε, όμως, κάποιες αντιρρήσεις. Η απλοποίηση αφορά στη Βιομηχανία Τροφίμων, τα Τουριστικά Καταλύματα και τα Καταστήματα Υγειονομικού Ενδιαφέροντος, ενώ εμείς θα θέλαμε να επεκταθεί αυτό το νομοσχέδιο, όταν γίνει νόμος, και σε άλλες οικονομικές μεταποιητικές δραστηριότητες. Στα αρνητικά, επίσης, θεωρούμε τα πολύ υψηλά πρόστιμα, τα οποία ο προλαλλήσας είπε ότι πρέπει να είναι καθορισμένα και αφού το Κράτος διατηρεί το δικαίωμα να κάνει εκ των υστέρων ελέγχους – πράγμα απολύτως λογικό – θα πρέπει ο πρώτος έλεγχος να είναι συμβουλευτικός, όχι να επιβάλλονται πρόστιμα.

Η νομοθεσία, που αφορά στις μεταποιητικές και τις εμπορικές δραστηριότητες, είναι τόσο πολύπλοκη, που δεν είναι δυνατόν να μην κάνει κάποιος συγχωρητέο λάθος. Δώστε του, όμως, την ευκαιρία να το διορθώσει, δώστε του και μια προθεσμία να το διορθώσει, μην του επιβάλετε και πρόστιμο, διότι, στο τέλος, θα καταλήξουν οι επιχειρήσεις να λένε «έλα πρώτα να με ελέγξεις και μετά θα ξεκινήσω τη δραστηριότητά μου, για να γλυτώσω το πρόστιμο».

Επίσης, λείπει από τη Χώρα μας η χωροταξική διευθέτηση των μεταποιητικών δραστηριοτήτων. Το έχει επισημάνει και η Παγκόσμια Τράπεζα και το επισημαίνουμε και εμείς και θα θέλαμε να το λάβετε υπόψιν σας. Θα μιλήσω, επί τη ευκαιρία, λίγο και για τη φιλοσοφία μας, η οποία είναι η εξής: «Δώστε τις προδιαγραφές, τις οποίες χρειάζεται να πληροί κάθε μεταποιητική δραστηριότητα και αφήστε την ελεύθερη να συμμορφωθεί». Δώστε της την χωροταξική διευθέτηση των μεταποιητικών και άλλων οικονομικών δραστηριοτήτων και αφήστε την ελεύθερη από όρους εγκατάστασης και εγκρίσεις. Δώστε, βεβαίως, τις πολεοδομικές διατάξεις, τις οποίες πρέπει να πληροί κάθε οικονομική και γενικώς μεταποιητική ή εμπορική δραστηριότητα. Επιμένουμε, όμως, ότι τα πρόστιμα είναι πολύ υψηλά και ο πρώτος έλεγχος, σε κάθε περίπτωση, θα πρέπει να είναι συμβουλευτικός.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Βοσνίδης. Έχει σταλεί και υπόμνημα.

ΠΑΝΑΓΙΩΤΗΣ ΒΟΣΝΙΔΗΣ (Μέλος του Δ.Σ. του Συλλόγου Ελλήνων Αρχαιολόγων): Δεν χρειάζεται να αναφερθώ στην παλαιότητα του Συλλόγου Ελλήνων Αρχαιολόγων.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ.): Υπάρχετε από τότε που υπάρχουν τα αρχαία μνημεία !

ΠΑΝΑΓΙΩΤΗΣ ΒΟΣΝΙΔΗΣ (Μέλος του Δ.Σ. του Συλλόγου Ελλήνων Αρχαιολόγων): Υπάρχουμε από τότε που υπάρχει η αντίληψη ότι τα αρχαία μνημεία είναι διατηρητέα. Επομένως, ας το έχουμε υπόψιν μας και επί τη ευκαιρία της αναφοράς της κυρίας Μπακογιάννη – τουλάχιστον, υπάρχει κάποιος από το Υπουργείο Πολιτισμού, πάλαι ποτέ – θα ήθελα να πω το εξής: αυτό το σχέδιο νόμου, παρόλο που είναι – υποθέτω – εναρμονισμένο, με μια άλλη αντίληψη για τα πράγματα, το πρώτο και βασικό είναι ότι δεν λαμβάνει υπόψιν του τον αρχαιολογικό νόμο – τον περίφημο ν.3028/2002. Ήδη, από το πρώτο άρθρο, αναφέρεται στις διατάξεις ότι δεν θίγεται η πολεοδομική, χωροταξική και περιβαλλοντική νομοθεσία, ενώ η αρχαιολογική νομοθεσία δεν αναφέρεται πουθενά – θα πρέπει να το λάβετε υπόψιν σας.

Επίσης, θα πρέπει να γίνει αντιληπτό κάτι που είναι παγκοσμίως γνωστό και στην επιστημονική κοινότητα, ότι πολιτιστικό και φυσικό περιβάλλον είναι αλληλένδετα. Άρα, είναι εκ των ων ουκ άνευ ότι στο άρθρο 1 χρειαζόμαστε να αναφέρεται ρητά και ο αρχαιολογικός νόμος, σαν να εξαιρείται από όλη αυτή τη διαδικασία.

Μπορώ να μιλήσω και πιο συγκεκριμένα. Για παράδειγμα, στο άρθρο 3, που λέει: «προσθήκη της προστασίας της πολιτιστικής κληρονομιάς ως κριτηρίου για την υπαγωγή ορισμένης δραστηριότητας σε διαδικασία προηγούμενης γνωστοποίησης και έγκρισης». Τα Π.Δ. που θα καθορίζουν ότι ορισμένες οικονομικές δραστηριότητες ασκούνται τελείως ελεύθερα, θα πρέπει προφανώς να λαμβάνουν υπόψη τους τον ν.3028 και να κοινοποιούνται και να γνωστοποιούνται όλα αυτά στο Υπουργείο Πολιτισμού.

Στο άρθρο 5, παράγραφος 3, για τις κοινές υπουργικές αποφάσεις, που καθορίζουν το περιεχόμενο και τη διαδικασία γνωστοποίησης, προφανώς είναι και με τη συμμετοχή του Υπουργείου Πολιτισμού και Αθλητισμού.

Θα πρέπει, στο άρθρο 7, να προστεθεί το πολιτιστικό περιβάλλον στα κριτήρια υπαγωγής μιας δραστηριότητας, σε καθεστώς έγκρισης. Ούτε λίγο ούτε πολύ, το γενικό πνεύμα είναι ότι κάθε φορά, που πάει να ξεκινήσει μια δραστηριότητα, θα πρέπει να λαμβάνει υπόψη του και τις αρχαιότητες που βρίσκονται. Προσέξτε, όμως, κάτι πολύ σημαντικό, κάτι που ίσως κανείς δεν το έχει λάβει υπόψη του. Τα αρχαία, που βρίσκονται και τα βλέπουμε είναι εκεί. Όλη η Ελλάδα, όμως, κρύβει και πολύ περισσότερα αρχαία, πράγμα που σημαίνει ότι αυτό είναι και προς όφελος των πολιτών, που πρόκειται να επενδύσουν. Σκεφθείτε κάποιο πολίτη, που θα έχει ξεκινήσει την έναρξη της δραστηριότητάς του και με το που έχει κάνει την επένδυση, ξεκινώντας να βρει αρχαία. Αυτό σημαίνει ότι αυτόματα θα πρέπει να τεθεί σε λειτουργία ο ν.3028, να σταματήσει ο ιδιώτης να παράγει, προκειμένου να γίνουν οι απαραίτητες ανασκαφικές εργασίες. Αυτό το λέω, γιατί είναι και προς όφελος των πολιτών.

Επίσης, κάτι που έχει σημασία είναι το γεγονός ότι η Αρχαιολογική Υπηρεσία δεν είχε ποτέ καμία αντιπαράθεση με τους πολίτες. Είμαστε εκεί, υπηρετώντας, πρώτα απ' όλα, το Σύνταγμα, μέσα από το βασικό μας εργαλείο, που είναι ο αρχαιολογικός νόμος. Σε κάθε περίπτωση, θέλουμε να διευκολύνουμε τους πολίτες στο να μπορέσουν να κάνουν αυτό, που επιθυμούν, με την έννοια της επιχειρηματικής τους δραστηριότητας.

Τέλος, θα μιλήσω για κάτι, το οποίο μου κάνει τρομερή εντύπωση. Στο άρθρο 16 λέει ότι: «Σύμφωνα με αυτήν, τα ΠΔ και οι ΚΥΑ που είναι απαραίτητες για την υπαγωγή των εκατοντάδων οικονομικών δραστηριοτήτων που υπάγονται στο πεδίο εφαρμογής του παρόντος νόμου σε καθεστώς γνωστοποίησης και έγκρισης πρέπει να έχουν εκδοθεί μέσα σε 2 χρόνια (μέχρι 31.12.2018). Μετά την ως άνω ημερομηνία, κάθε άδεια, βεβαίωση, πιστοποιητικό, που δεν έχει προβλεφθεί, με αυτά τα ΠΔ και τις ΚΥΑ, καταργείται». Αυτό το πράγμα δεν μπορεί να συμβεί. Μιλώντας για την Αρχαιολογική Υπηρεσία, εμείς χρειαζόμαστε χρόνο, για να μπορέσουμε να τακτοποιήσουμε τις υποθέσεις, που έχουμε, σε εκκρεμότητα. Επομένως, αυτό το πράγμα θα αποτελέσει μεγάλο πρόβλημα.

Το τελευταίο που θα ήθελα να πω, είναι το εξής. Καλό θα ήταν, κάθε φορά που επικαλούμαστε την πολιτιστική μας κληρονομιά, είτε πρόκειται για κάτι θετικό είτε πρόκειται να την αποκαλέσουμε βαριά βιομηχανία, καλό θα ήταν να έχουμε υπόψη μας ότι όλες αυτές οι αρχαιότητες έχουν από πίσω τους δεκαετίες μελετών και αυτό που τώρα όλοι θέλουμε να «εκμεταλλευτούμε», να αξιοποιήσουμε, έστω και οικονομικά, προϋποθέτει από πίσω μια μελέτη. Προϋποθέτει από πίσω ένα θεσμικό ρόλο και ένα ρόλο προστασίας. Αυτή είναι η Αρχαιολογική Υπηρεσία. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γεώργιος Τσακίρης, Πρόεδρος του Ξενοδοχειακού Επιμελητηρίου Ελλάδος.

ΓΕΩΡΓΙΟΣ ΤΣΑΚΙΡΗΣ (Προέδρος του Ξενοδοχειακού Επιμελητηρίου Ελλάδος (Ξ.Ε.Ε.)): Καλησπέρα σας. Θέλω να αναφερθώ στο άρθρο 45 και στο άρθρο 43. Το άρθρο 43 αφορά τη μη ύπαρξη υποχρέωσης προσκόμισης μελέτης πυρασφάλειας για τα καταλύματα κάτω από 51 κρεβάτια. Είναι κάτω από 51 κρεβάτια το 45% των ελληνικών ξενοδοχείων. Βασικά, είναι μια απαλλαγή από γραφειοκρατική διαδικασία, αλλά ουσιαστικά δεν προστατεύει τον καταναλωτή. Τουλάχιστον, υπάρχει δυνατότητα ο ίδιος ο καταλυματίας να μπορεί να αιτηθεί να καταταγεί, σύμφωνα με τους νόμους της πυροσβεστικής, και να λάβει το πιστοποιητικό πυρασφάλειας. Είναι το μίνιμουμ, που μπορούμε να δώσουμε, ούτως ώστε να είναι καλυμμένος ο ίδιος.

Το δεύτερο, για το άρθρο 45, ήθελα να πω ότι όλοι μας ευαγγελιζόμεθα, σε αυτή τη χώρα, στο κομμάτι του τουρισμού, την ποιότητα. Όταν φτάνουμε να ζητούμε μη κατάταξη ή ακόμα αναστολή των υποχρεωτικών κριτηρίων, δημιουργούμε ένα προϊόν πολλών ταχυτήτων και βεβαίως, δεν σκεφτόμαστε. Σκεφτόμαστε μεν τον ιδιοκτήτη του καταλύματος, αλλά δεν σκεφτόμαστε τον καταναλωτή. Και δεν σκεφτόμαστε, μέσω του καταναλωτή, την επόμενη μέρα του ελληνικού τουρισμού, κάτι το οποίο θα έπρεπε όλοι να έχουμε στο μυαλό μας, αν θέλουμε ο ελληνικός τουρισμός να συνεχίσει να προσφέρει αυτά, που προσφέρει, στην κοινωνία και στην οικονομία.

Άρα, το μεγάλο στοίχημα, εφεξής, του αδειδοτουμένου τομέα, που είναι τα ξενοδοχεία και τα ενοικιαζόμενα, είναι να αντιπαρατεθεί, απέναντι στα ενοικιαζόμενα σπίτια, τα μη αδειοδοτημένα. Εάν εμείς τα κάνουμε όλα αυτά μια σούπα και ο καταναλωτής δεν γνωρίζει ποιο είναι πιστοποιημένο, ποιο είναι αδειοδοτημένο, στον αιώνα της πιστοποίησης, νομίζω ότι κάνουμε λάθος και κάνουμε κακό στο ίδιο μας το προϊόν. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Γεωργακόπουλος.

ΓΕΩΡΓΙΟΣ ΓΕΩΡΓΑΚΟΠΟΥΛΟΣ(Ειδικός Σύμβουλος του Εμπορικού και Βιομηχανικού Επιμελητηρίου Αθηνών (ΕΒΕΑ)): Κυρία Πρόεδρε, έχουμε στείλει και υπόμνημα. Γενικά, θα πούμε ότι το νομοσχέδιο, σε επίπεδο αρχών, κινείται στη σωστή κατεύθυνση και η επιχειρηματική κοινότητα δεν θα μπορούσε να έχει διαφορετική άποψη από αυτές τις αρχές νομοθέτησης, για την άσκηση επαγγελματικής δραστηριότητας, σε καθεστώς ελεύθερης αγοράς.

Είναι αλήθεια ότι τα κριτήρια ελέγχου της οικονομικής μας ιδιότητας πρέπει να περιορίζονται, δραστικά, σε αυτά που αφορούν την πρόκληση κινδύνων και τη δημόσια ασφάλεια και τη δημόσια υγεία.

Η Κεντρική Ένωση επισημαίνει ότι το υπό ψήφιση θεσμικό πλαίσιο θα παραμένει ανενεργό, μέχρις ότου ολοκληρωθεί η δευτερεύουσα νομοθεσία, προεδρικά διατάγματα και υπουργικές αποφάσεις.

Όσον αφορά τώρα τις ειδικότερες ρυθμίσεις, το ύψος των παράβολων, που θεσμοθετούνται με το άρθρο 11, δεν θα πρέπει να λειτουργούν, αποδυναμώνοντας την ανταγωνιστικότητα των επιχειρήσεων.

Ο τρόπος λειτουργίας των αρχών ελέγχου και εποπτείας, άρθρο 12 και 13, θα πρέπει να διασφαλίσει την αντικειμενικότητα στη λειτουργία τους και κατ΄ ανάλογο τρόπο, η μεθοδολογία προσδιορισμού των προστίμων θα πρέπει να παρακολουθεί αντικειμενικό αλγόριθμο μη επιδεχόμενο διακριτικής μεταχείρισης από τις αρχές ελέγχου.

Όπως αναφέρουμε και στο υπόμνημα, το Γ.Ε.Μ.Η. αποτελεί το πληρέστερο και μοναδικό σύστημα μητρώου των επιχειρήσεων, πανελλαδικά. Θα πρέπει το Γ.Ε.Μ.Η. να χρησιμοποιηθεί σαν μήτρα γέννησης και λειτουργίας του ολοκληρωμένου πληροφοριακού συστήματος άσκησης, δραστηριότητας και ελέγχου, που εισάγει το νομοσχέδιο.

Συνεπώς, προτείνουμε, όπως το τελευταίο εδάφιο της παραγράφου 1 του άρθρου 14 να συμπληρωθεί, ως εξής: «Η συνολική διαχείριση και λειτουργία του ΟΠΣ ΑΔΕ ανατίθεται στη Γενική Γραμματεία Βιομηχανίας του Υπουργείου Οικονομίας και Ανάπτυξης και η ανάπτυξη του συστήματος ανατίθεται στην Κεντρική Ένωση Επιμελητηρίων Ελλάδος, η οποία θα αναπτύξει και θα το λειτουργεί παράλληλα και σε διακίνηση με το ηλεκτρονικό σύστημα του Γ.Ε.Μ.Η.»

Επίσης, στο τέλος της παραγράφου 5 και για λόγους διαφάνειας, προτείνουμε να σημειωθεί: «Σε κάθε περίπτωση, τόσο οι γνωστοποιήσεις όσο και οι εγκρίσεις θα πρέπει να καταχωρούνται, υποχρεωτικά στη μερίδα που θα πρέπει να έχει ο κάθε φορέας, αύξησης της οικονομικής δραστηριότητας στο Γ.Ε.Μ.Η.». Οι διατάξεις, που θεσμοθετούνται, για τη βελτίωση του ν. 4302 του 2014 για την εφοδιαστική αλυσίδα, κρίνονται ότι κινούνται προς τη σωστή κατεύθυνση. Χωρίς να διαφωνούμε, γενικά, με τις προτεινόμενες βελτιώσεις του ν .3982, για τα επιχειρηματικά πάρκα, μας είναι δύσκολο να κατανοήσουμε με ποια κριτήρια αξιολογήθηκαν οι προτεινόμενες διατάξεις, ως μείζονος σημασίας, με άμεση γνωμοδότηση. Αυτά. Τα υπόλοιπα θα τα δείτε στο Υπόμνημα. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κύριο Γεωργακόπουλο. Το λόγο έχει ο κύριος Σωτηρόπουλος, Περιφερειακός Συμπαραστάτης του Πολίτη και της Επιχείρησης της Περιφέρειας Αττικής.

ΒΑΣΙΛΕΙΟΣ ΣΩΤΗΡΟΠΟΥΛΟΣ (Περιφερειακός Συμπαραστάτης του Πολίτη και της Επιχείρησης της Περιφέρειας Αττικής): Κυρία Πρόεδρε, κυρίες και κύριοι Βουλευτές. Με την ιδιότητα του Συμπαραστάτη του Πολίτη και της Επιχείρησης της Περιφέρειας Αττικής, η δουλειά μου είναι να δέχομαι τις καταγγελίες από τους άμεσα θιγόμενους πολίτες και τις επιχειρήσεις, για κακοδιοίκηση, που προέρχεται από τις υπηρεσίες της Περιφέρειας Αττικής.

Όπως καταλαβαίνετε, λόγω αυτής της ιδιότητας, η δουλειά η δική μου είναι ακριβώς να εξασφαλίζω την δίκαιη ισορροπία, ανάμεσα στα δικαιώματα, αφενός των επιχειρήσεων και αφετέρου των πολιτών, οι οποίοι μπορεί να θίγονται στα δικαιώματά τους.

Πολύ συχνά, όμως, η κακοδιοίκηση δεν προέρχεται μόνο από τους υπαλλήλους της Περιφέρειας Αττικής, αλλά και από τη νομοθεσία, που καλούνται να εφαρμόσουν οι συγκεκριμένοι υπάλληλοι. Αυτό το νομοσχέδιο, που έχουμε μπροστά μας, αυτή τη στιγμή, προσπαθεί να αντιμετωπίσει ένα πολύ γραφειοκρατικό και εμπροσθοβαρές σύστημα, το σύστημα της αδειοδότησης και από αυτή την άποψη βρίσκεται στη σωστή κατεύθυνση, γιατί προσπαθεί να ελευθερώσει τους επιχειρηματίες από πολύ σοβαρά γραφειοκρατικά βάρη, που αντιμετωπίζουν.

Όμως, δεν εξασφαλίζει μια δίκαιη ισορροπία, γιατί, από την άλλη πλευρά, οι πολίτες, θα έχουν πολύ περισσότερες καταγγελίες, θεωρώ, μετά από αυτές τις διατάξεις, διότι δεν λαμβάνονται μέτρα για την ενίσχυση του καταστατικού ελέγχου.

Για παράδειγμα, διάβασα στην Αιτιολογική Έκθεση ότι μπορεί να αφαιρούμε αρμοδιότητες από υπαλλήλους, που θα τους χρησιμοποιήσουμε, μετά, στον έλεγχο. Αλλά, όταν αφαιρείς αρμοδιότητες από υπαλλήλους, που είναι στην αδειοδότηση, δηλαδή, από υπαλλήλους, που δέχονται φακέλους, στα γραφεία τους, δεν τους έχεις εξειδικεύσει, δεν τους έχεις εκπαιδεύσει, για να τους πάρεις μετά και να τους πας στον ελεγκτικό τομέα και να τους κάνεις ελεγκτές. Αυτό είναι ένα σοβαρό κενό, που βλέπουμε, σε αυτό το νομοσχέδιο. Για παράδειγμα, στο άρθρο 20, συγκεκριμένα, καταργείται η γνώμη της υγειονομικής καταλληλόλητας, χωρίς, όμως, να εξισορροπείται αυτή η κατάργηση, με την ενίσχυση του ελεγκτικού μηχανισμού, στο δεύτερο επίπεδο, στο κατασταλτικό επίπεδο. Μόνο το σύστημα αυτοελέγχου των επιχειρήσεων. Σαν να λέμε, δηλαδή, ότι θα μπορεί ο καθένας να οδηγεί το αυτοκίνητό του, χωρίς άδεια από τη Διεύθυνση Μεταφορών, αρκεί να έχει το βαλιτσάκι με τα φάρμακα, στο αυτοκίνητό του. Δεν αρκεί. Χρειάζεται κάτι ακόμα περισσότερο.

Το πρόβλημα αυτό το εντοπίζουμε και στο άρθρο 29, με το οποίο καταργείται η άδεια μουσικής. Πρέπει να σας πω, ως Συμπαραστάτης του Πολίτη και της Επιχείρησης της Περιφέρειας Αττικής, ότι οι περισσότερες καταγγελίες αφορούν ακριβώς αυτό το πρόβλημα. Η Αττική και πιο συγκεκριμένα η Αθήνα υποφέρει, αυτή τη στιγμή, από δραστηριότητες οχληρές, από δραστηριότητες, που δεν μπορούν να αφήσουν τους πολίτες να ξεκουραστούν, να κοιμηθούν, να απολαύσουν τις δραστηριότητες του ελεύθερου χρόνου τους, στο σπίτι τους. Έχουμε αποφάσεις του Ευρωπαϊκού Δικαστηρίου των Δικαιωμάτων του Ανθρώπου, κατά της Ισπανίας και της Βουλγαρίας. Ελπίζω να μην έχουμε και κατά της Ελλάδος, γιατί ακριβώς μείωσαν το προληπτικό επίπεδο του ελέγχου, που πρέπει να ασκείται στα καταστήματα και το έχουν εκμηδενίσει τελείως. Αυτό το πρόβλημα δημιουργείται, με το άρθρο 29.

Οι Δημοτικές Κοινότητες, για παράδειγμα, του Δήμου Αθηναίων, οι οποίες, αυτή τη στιγμή, έχουν την αρμοδιότητα να δώσουν την άδεια μουσικής και την παράταση της άδειας μουσικής, τους αφαιρείται αυτή η αρμοδιότητα. Ενώ, δηλαδή, οι πολίτες, το 2014, ψήφισαν, έχοντας κατά νου ότι μόνο αυτή την αποφασιστική αρμοδιότητα έχουν τα Συμβούλια των Δημοτικών Κοινοτήτων, εν μέσω αυτοδιοικητικής περιόδου, δηλαδή το 2016, πριν, δηλαδή, ολοκληρωθεί αυτή η περίοδος, παρεμβαίνει ο νομοθέτης, με αυτό το νομοσχέδιο, να αφαιρέσει τη μοναδική αποφασιστική αρμοδιότητα από τις Δημοτικές Κοινότητες, κάτι το οποίο θεωρούμε ότι υπερβαίνει και την εντολή, που υπάρχει.

Κατά τη γνώμη μας, λοιπόν, αυτό θα μπορούσε να θεραπευθεί, γιατί φυσικά ο νομοθέτης μπορεί να το κάνει, εάν, όμως, ξεκινήσει να εφαρμόζεται, με τη νέα αυτοδιοικητική περίοδο, από 1/9/2019, όταν οι πολίτες θα έχουν ψηφίσει πια για τα αμιγώς γνωμοδοτικά συμβούλια των δημοτικών κοινοτήτων. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε.

Το λόγο έχει ο κ. Κουράσης.

ΓΕΩΡΓΙΟΣ ΚΟΥΡΑΣΗΣ (Γενικός Γραμματέας της Γενικής Συνομοσπονδίας Επαγγελματιών Βιοτεχνών Εμπόρων Ελλάδος – ΓΣΕΒΕΕ): Κυρία Πρόεδρε, κύριε Υπουργέ, κύριε Γενικέ, κυρίες και κύριοι Βουλευτές, κυρίες και κύριοι, για τη ΓΣΕΒΕΕ το παρόν νομοσχέδιο θεωρούμε ότι κινείται προς τη σωστή κατεύθυνση.

Με το προτεινόμενο σύστημα, προβλέπεται η απλοποίηση των διαδικασιών άσκησης της οικονομικής δραστηριότητας και δίνεται η δυνατότητα στον επιχειρηματία, άμεσα, να ξεκινήσει τη δραστηριότητά του, με τη γνωστοποίηση της έναρξής της, στη διοίκηση και τις συναρμόδιες αρχές και ο έλεγχος θα πραγματοποιηθεί, εκ των υστέρων, κατά τη λειτουργία της επιχείρησης.

Το παλιό σύστημα στηριζόταν σχεδόν αποκλειστικά στις εκ των προτέρων διαδικασίες, με την προσκόμιση σωρείας δικαιολογητικών, ενώ οι επιτόπιοι έλεγχοι πραγματοποιούνταν σε επιχειρήσεις, πριν από την έναρξη λειτουργίας τους.

Εξαιρετικά σημαντικό και θετικό είναι ότι στο νέο πλαίσιο εντάσσονται τα καταστήματα υγειονομικού ενδιαφέροντος, όπου προβλέπεται η αντικατάσταση της διαδικασίας προέγκρισης, με βεβαίωση από την αρμόδια διοικητική υπηρεσία, η αντικατάσταση της άδειας λειτουργίας με γνωστοποίηση, χωρίς προσκόμιση δικαιολογητικών και έλεγχος εν λειτουργία, ενώ καταργήθηκε η άδεια μουσικής και αντικαθίσταται από γνωστοποίηση.

Αξίζει εδώ να σημειωθεί ότι, με το ισχύον σύστημα, ένα κατάστημα υγειονομικού ενδιαφέροντος μπορούσε να αδειοδοτηθεί, έως και έξι μήνες ή και ποτέ, εάν είχε απογοητευθεί και είχε εγκαταλείψει τις προσπάθειές του ο επιχειρηματίας.

Το νέο ολοκληρωμένο πληροφοριακό σύστημα αδειοδότησης, δραστηριότητας και ελέγχου, που προωθείται, θα είναι ένα πληροφοριακό σύστημα, που θα υποστηρίζει τη διαδικασία αδειοδότησης και ελέγχου, τον προγραμματισμό και την υλοποίηση της διαδικασίας και θα συγκεντρώνει πληροφορίες για κάθε επιχείρηση. Επίσης, προβλέπεται η διαλειτουργικότητα του συστήματος, καθώς και η ηλεκτρονική ανταλλαγή δεδομένων, με άλλες υφιστάμενες βάσεις δεδομένων, όπως είναι το Γενικό Μητρώο, η Γενική Γραμματεία Πληροφορικών Συστημάτων και άλλα.

Θεωρούμε σημαντικό εδώ να υπάρξει διαλειτουργικότητα και με την ηλεκτρονική υπηρεσία μιας στάσης, που προβλέπεται για τη σύσταση μιας εταιρείας, ώστε τόσο η αδειοδότηση όσο και η έναρξη να γίνονται, μέσα από μία κοινή πλατφόρμα, δεδομένου ότι η ολοκλήρωση και των δύο αυτών διαδικασιών είναι απαραίτητες για τη λειτουργία μιας επιχείρησης.

Γενικά, για τις διαδικασίες αδειοδότησης, μια πρώτη παρατήρηση, που σ’ ένα βαθμό δεν σχετίζεται με τις αρμοδιότητες του Υπουργείου Οικονομίας και Ανάπτυξης, αλλά αποτελεί κρίσιμο παράγοντα στη διαδικασία αδειοδότησης, είναι οι χρήσεις γης. Πρέπει να αποτελέσει άμεσης προτεραιότητας ζήτημα η ολοκλήρωση του χωροταξικού και πολεοδομικού σχεδιασμού, ώστε να αρθούν τα εμπόδια από την ασάφεια του καθεστώτος των χρήσεων γης. Η καθυστέρηση καθορισμού των χρήσεων γης δημιουργεί σημαντικές καθυστερήσεις στη διαδικασία αδειοδότησης, ενώ, παράλληλα, δεν παρέχει ασφάλεια δικαίου ακυρώνοντας ή ακόμα και αποτρέποντας επενδυτικές πρωτοβουλίες.

Για την εφαρμογή του νέου συστήματος, απαιτείται η έκδοση αρκετών Προεδρικών Διαταγμάτων, Κοινών Υπουργικών Αποφάσεων ή και Υπουργικών Αποφάσεων. Έχουμε, κατ' επανάληψη, τονίσει ότι όσο λιγότερη δευτερογενής νομοθεσία προβλέπεται σ’ ένα νομοθέτημα, τόσο πιο πλήρης είναι ο νόμος. Δυστυχώς, υπάρχει πλήθος νόμων, που δεν εφαρμόστηκαν από τη μη έκδοση της δευτερογενούς νομοθεσίας και, ακόμα χειρότερα, νόμων που η αρχική πρόθεση του νομοθέτη διαστρεβλώθηκε, από την έκδοση της δευτερογενούς νομοθεσίας.

Αντιλαμβανόμαστε, βέβαια, την πίεση του χρόνου, που έχει η Κυβέρνηση. Θα θέλαμε, όμως, συνεπώς, να ζητήσουμε τα Προεδρικά Διατάγματα και οι Υπουργικές Αποφάσεις να μπουν σε διαδικασία διαβούλευσης και συζήτησης για την έκδοσή τους.

Κλείνοντας, θέλουμε να τονίσουμε, στον πρώτο έλεγχο, που θα δέχεται η επιχείρηση, να μην υπάρχει κυρωτικό σύστημα, αλλά να είναι συμβουλευτικού χαρακτήρα και να δοθεί ένας εύλογος χρόνος προσαρμογής. Εάν, βέβαια, δεν προσαρμοστεί να υπάρχουν σχετικές κυρώσεις.

Πριν κλείσω, θα ήθελα να επαναλάβω ότι η ΓΣΕΒΕΕ θεωρεί το νομοσχέδιο για την αδειοδότηση θετικό και είμαστε έτοιμοι να συμβάλουμε, με οποιονδήποτε τρόπο, στην παραγωγή της απαραίτητης, για την εφαρμογή του νόμου, δευτερογενούς νομοθεσίας. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εμείς ευχαριστούμε τον κ. Κουράση.

Το λόγο έχει ο κ. Μιχαήλ. Έχει σταλεί και υπόμνημα, το οποίο πρέπει να έχετε πάρει και ηλεκτρονικά.

ΙΩΑΝΝΗΣ ΜΙΧΑΗΛ (Αντιπρόεδρος του Δ.Σ. της Ελληνικής Εταιρείας Περιβάλλοντος και Πολιτισμού): Η Ελληνική Εταιρεία Περιβάλλοντος και Πολιτισμού νομίζει ότι δε νοείται ανάπτυξη, χωρίς προστασία του περιβάλλοντος και της πολιτισμικής κληρονομιάς, όπως και αντιστρόφως, δε νοείται προστασία του περιβάλλοντος και της πολιτισμικής κληρονομιάς, χωρίς ανάπτυξη. Προσερχόμαστε να καταθέσουμε ορισμένες βελτιωτικές προτάσεις για τη λυσιτελή εφαρμογή του νόμου. Θα παρακαλούσα να μας αναπτύξουν, εντός των χρονικών ορίων της συζήτησης, οι συνάδελφοι, η κυρία Ευαγγελίδου, ο κ. Δασκαλάκης και η κυρία Παπαδημητρακοπούλου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Ευαγγελίδου.

ΜΑΡΩ ΕΥΑΓΓΕΛΙΔΟΥ (Πολεοδόμος/Χωροτάκτης, Εκπρόσωπος του Δικτύου Οργανώσεων και Πολιτών για το ιστορικό Κέντρο της Αθήνας): Σαν ελληνική εταιρία, συντονίζουμε ένα δίκτυο πολιτών για το ιστορικό κέντρο της Αθήνας, που έχει συσταθεί, από το 2014 και στο οποίο συμμετέχουν 15 τοπικοί φορείς του ιστορικού κέντρου. Σε αυτό το Δίκτυο, έχουμε ασχοληθεί, ήδη, από το 2015, με το θέμα της αδειοδότησης των καταστημάτων υγειονομικού ενδιαφέροντος και το σύστημα ελέγχου. Έχουμε καταθέσει βελτιωτικές προτάσεις και προς το Δήμο Αθηναίων και προς τα υπουργεία από τότε, άρα, μακριά από μας η αντίληψη ότι δεν συμφωνούμε με το να γίνει μια μεταρρύθμιση, πάνω σε αυτό το σύστημα. Το αδειοδοτικό σύστημα είναι ένα κουβάρι, το οποίο, πολύ σωστά, το νομοσχέδιο έχει την πρόθεση να ξεκαθαρίσει, να απλουστεύσει και να κάνει πιο επιχειρησιακό. Το μεγάλο ερώτημα είναι κατά πόσο καταφέρνει, παρά την Εισηγητική Έκθεση, να πετύχει το στόχο, που θέλει να πετύχει.

Οι προτάσεις μας επικεντρώνονται, σε τέσσερα βελτιωτικά σημεία, ακριβώς, αυτής της γενικής στάσης και θέσης ότι είναι σωστή η κατεύθυνση, αλλά πρέπει να γίνει πιο αποτελεσματική. Επικεντρωνόμαστε, λοιπόν, σε τέσσερα σημεία, τα οποία είναι τα εξής. Πρώτο, είναι η διασφάλιση της διαφάνειας και της σαφήνειας και για τους πολίτες και για τους επενδυτές και η διασφάλιση της δυνατότητας ελέγχου από τους πολίτες. Όταν η έγκριση ή η άδεια αντικαθίσταται από τη γνωστοποίηση, δεν υπάρχει καμία σαφήνεια στο πού και πώς μπορεί να προσφύγει ο οποιοσδήποτε, ενδεχομένως, θιγόμενος.

Προτείνουμε, λοιπόν, πολύ συγκεκριμένα, στο άρθρο 5, παράγραφος 1, όπου προβλέπετε την έκδοση προεδρικού διατάγματος για τη γνωστοποίηση, να προβλεφθεί η υποχρέωση δημοσιοποίησης κάθε γνωστοποίησης, με την προσθήκη «η αρμόδια αρχή παραλαβής της γνωστοποίησης υποχρεούται στη δημοσιοποίηση αυτής, καθώς και του τρόπου υποβολής ενστάσεων, σύμφωνα με την προβλεπόμενη διαδικασία στο ανωτέρω προεδρικό διάταγμα». Πιστεύουμε ότι είναι παράλειψη του διατάγματος της εξουσιοδοτικής και νομίζω ότι θα είναι θετικό να κατοχυρωθεί. Επίσης, έχουμε συγκεκριμένες διευκρινίσεις για το άρθρο 28, οι οποίες, κατά κάποιον τρόπο, παραπέμπουν στην υπουργική απόφαση και στα προεδρικά διατάγματα, που λέει, τις οποίες έχετε και γραπτά.

Το δεύτερο θέμα, στο οποίο επικεντρωνόμαστε, αφορά το θέμα της ηχορύπανσης, της άδειας μουσικής, που συνιστά, κατά τη γνώμη μας, ένα πακέτο προβλήματος, που στο πνεύμα του νομοσχεδίου, μπορεί να θεωρηθεί σαν διακινδύνευση δημόσιας υγείας. Ο κ. Δασκαλάκης θα σας αναπτύξει περισσότερο αυτό το θέμα. Έχουμε κάνει και μια ευρεία ημερίδα για την ηχορύπανση, με συμμετοχή γιατρών και εκπροσώπων φορέων, μηχανικών κ.λπ., με μια πολύ ολοκληρωμένη προσέγγιση. Είναι ένα μεγάλο ζήτημα και παρακαλούμε να το προσέξετε ιδιαίτερα. Δεν είναι απλό η διαδικασία της άδειας μουσικής να πηγαίνει πακέτο, με τη γνωστοποίηση ίδρυσης του καταστήματος υγειονομικού ενδιαφέροντος. Είναι δύο χωριστά πράγματα. Το ένα έχει κίνδυνο και το άλλο δεν έχει κίνδυνο.

Το επόμενο θέμα, στο οποίο επιμένουμε, είναι η μεταβατική στρατηγική. Όπως κάθε μεταρρύθμιση θα κριθεί από τη μεταβατική της στρατηγική. Εδώ, παραπέμπονται πάρα πολλά πράγματα στην έκδοση προεδρικού διατάγματος, που θα βγει, το 2018. Ταυτοχρόνως, όμως, όσον αφορά στα καταστήματα υγειονομικού ενδιαφέροντος, διαφαίνεται ότι η εφαρμογή θα είναι άμεση. Εδώ, νομίζω ότι υπάρχει μια πολύ μεγάλη αντίφαση και ένας πολύ μεγάλος κίνδυνος. Αν εφαρμοστεί άμεσα η διαδικασία της γνωστοποίησης, θα φέρει πανικό, κατά τη γνώμη μας και στους ίδιους τους επιχειρηματίες και στους πολίτες και τους περίοικους. Δεν είναι δυνατόν να γίνει αυτό και, μάλιστα, αυτή η αντίφαση προκύπτει από το γεγονός ότι στο άρθρο 36 προβλέπεται η έκδοση μιας υπουργικής απόφασης εντός μηνός, που θα λέει τις διαδικασίες και τα δικαιολογητικά, που πρέπει να λαμβάνει υπόψη ο υπάλληλος, ο φουκαράς, ο οποίος, εντός 15 ημερών, θα πρέπει να κρίνει, αν είναι επιτρεπτή ή όχι αυτή τη διαδικασία. Αυτός ο υπάλληλος θα πρέπει να συνθέσει πολεοδομική, αδειοδοτική και υγειονομική νομοθεσία, σε 15 ημέρες, ενδεχομένως και αρχαιολογική, αν δεν υπάρχει άλλη διαδικασία. Άρα, είναι σαφές ότι πάμε σαφώς στο σύστημα της απράκτου προθεσμίας των 15 ημερών και της κατά πλάσμα αδειοδότησης. Αυτή η διαδικασία έχει αποδειχθεί τραγική και στη διαδικασία της προέγκρισης, εξ ου και εμείς, μια από τις καθαρά βελτιωτικές μας προτάσεις ήταν να καταργηθεί η διαδικασία προέγκρισης και άδειας λειτουργίας, να συνδεθούν σε μια, που να λέγεται «έγκριση λειτουργίας» και να ακολουθήσει τη διαδικασία του νόμου, έτσι όπως την περιγράφει ο νόμος με τα ΠΔ. Άρα, να γίνει μια πραγματική μεταρρύθμιση του συστήματος, χωρίς να υπάρχει αγνόηση του ρόλου της Τοπικής Αυτοδιοίκησης, του ρόλου των δημοτικών κοινοτήτων, που έχουν αυτή την αρμοδιότητα.

Τέλος, το τελευταίο σημείο, στο οποίο διατυπώνουμε προτάσεις, αφορά την άδεια χρήσης του κοινόχρηστου χώρου, η οποία, κατά τη γνώμη μας, επίσης είναι έρμαιο αναχρονιστικών διατάξεων του 1958 – που θεωρείται, ενώ αφορά τη διαχείριση του δημόσιου χώρου αυτό το θέμα – είναι ένα μείζον ζήτημα, που αφορά φυσικά και το σχεδιασμό των πόλεων και πολεοδομικά θέματα και το Υπουργείο Περιβάλλοντος. Στην πραγματικότητα, εξακολουθεί να αντιμετωπίζεται, λόγω της νομοθεσίας, σαν διαδικασία μόνο είσπραξης εσόδων από τους δήμους. Είναι ένα θέμα, που έχει εντοπίσει και ο Συνήγορος του Πολίτη, τον καιρό που ήταν ο κύριος Καμίνης, μάλιστα, και του το υπενθυμίζουμε, συνεχώς, όταν είμαστε σε συνεργασία μαζί του.

Άρα, είναι ένα θέμα, που επίσης πρέπει να επανεξετάσετε και πιστεύουμε ότι είτε διαμέσου της διαδικασία έγκρισης για τη χρήση του κοινόχρηστου χώρου είτε διαμέσου της συμπλήρωσης της εξουσιοδοτικής απόφασης, που έχετε εδώ, της ΚΥΑ, ούτως ώστε να προβλέπει και προϋποθέσεις, αλλά να εμπλέκει και τον Υπουργό Περιβάλλοντος, μπορεί να γίνει βελτίωση, πάνω σε αυτό το θέμα, χωρίς να αλλοιώνεται ο ρόλος της Αυτοδιοίκησης. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Δασκαλάκης.

ΝΙΚΟΛΑΟΣ ΔΑΣΚΑΛΑΚΗΣ (Νομικός Σύμβουλος-Διαπιστευμένος Διαμεσολαβητής): Σας ευχαριστώ πολύ. Συμπληρωματικά, θέλω να προσθέσω δύο θέματα. Το ένα είναι το θέμα της ηχορύπανσης, που ετέθη και από άλλους κυρίους. Το πλήθος των καταγγελιών των κατοίκων, που θίγονται, από την λειτουργία των ΚΥΑ, εντός του ιστορικού κέντρου της Αθήνας, αλλά και των περισσοτέρων πόλεων της Ελλάδας, έχει να κάνει με το ότι οι έλεγχοι είναι ελλιπείς, η Αστυνομία δυσκολεύεται πάρα πολύ να επιβάλει, εκ των υστέρων, ελέγχους και το μεγάλο κενό αυτού του νομοσχεδίου είναι ότι βγάζει τον έλεγχο από τους αιρετούς εκπροσώπους των πολιτών και ρίχνει όλο το βάρος στον έλεγχο εκ των υστέρων, που ήδη πάσχει και είναι εξαιρετικά δυσλειτουργικός.

Η ίδια ηχορύπανση έχει γίνει αποδεκτό, στο ευρωπαϊκό κεκτημένο, ότι είναι όχι μόνο βλάβη της υγείας των κατοίκων, που μπορεί να οδηγήσει σε τρομερές νευρώσεις και πτώση του επιπέδου ποιότητας ζωής τους, αλλά είναι και το ίδιο το ηχητικό περιβάλλον της πόλης, που κάνει την πόλη αβίωτη. Αυτό εμπίπτει στο άρθρο 7 του παρόντος προσχεδίου, του νομοσχεδίου σας, το οποίο λέει ότι γι’ αυτό το λόγο, τουλάχιστον, πρέπει να μην γίνεται, με γνωστοποίηση η άδεια μουσικής, αλλά στο πλαίσιο της έγκρισης, διότι υπάρχει κίνδυνος και βλάβη και υποβάθμιση του περιβάλλοντος. Αυτό είναι ένα πάρα πολύ σημαντικό ζήτημα και οι επιχειρήσεις δεν θίγονται, αν δεν έχουν μουσική. Μπορούμε να συνυπάρχουμε επιχειρήσεις και πολίτες, αλλά δεν χρειάζεται να ταλαιπωρεί ο ένας τον άλλο. Ας λειτουργούν, ας μην ακούγονται. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Λιάρος.

ΙΩΑΝΝΗΣ ΛΙΑΡΟΣ (Διευθυντής του Συνδέσμου Επωνύμων Οργανωμένων Αλυσίδων Εστίασης (ΣΕΠΟΑ)): Ευχαριστώ, κυρία Πρόεδρε. Να ξεκαθαρίσω ότι όποιες αναφορές θα κάνω αφορούν τα καταστήματα υγειονομικού ενδιαφέροντος, χωρίς αυτό να σημαίνει ότι δεν ακουμπάνε και το γενικότερο πνεύμα του νομοσχεδίου, που συζητούμε. Αυτός είναι και ο λόγος, που εμείς, από την πρώτη στιγμή, συμμετείχαμε ενεργά στη διαβούλευση, γιατί το συγκεκριμένο θέμα θεωρούμε ότι βοηθά συνολικά την οικονομική δραστηριότητα και ειδικότερα, τον κλάδο μας, που είναι ο κλάδος της εστίασης.

Μάλιστα, λίγο πριν δημοσιοποιηθεί το συγκεκριμένο νομοσχέδιο, είχαμε διαμορφώσει και οι ίδιοι μια πρόταση για την απλοποίηση των αδειοδοτήσεων, την οποία είχαμε την ευκαιρία να τη συζητήσουμε και με την τότε ηγεσία του Υπουργείου. Χαιρόμαστε που βλέπουμε ότι πολλά από αυτά, που είχαμε προτείνει, έρχονται να υλοποιηθούν, μέσα από το παρόν νομοσχέδιο, το οποίο θεωρούμε, προφανώς, ότι κινείται στη σωστή κατεύθυνση, γιατί δίνει τη δυνατότητα, διαμορφώνει προϋποθέσεις, ώστε αφενός να απλοποιηθεί ουσιαστικά η διαδικασία και να αντιμετωπιστούν, ως και φαινόμενα, που περιέγραψαν κάποιοι από τους προλαλλήσαντες, συναλλαγής και διαφθοράς, που συνόδευε την έως σήμερα διαδικασία. Ωστόσο, θεωρούμε ότι για να επιτευχθούν αυτοί οι στόχοι, χρειάζονται ένα με δύο πράγματα.

Θα είμαι πολύ σύντομος. Ουσιαστικά, πρόκειται για την περαιτέρω διασαφήνιση προβλέψεων του νομοσχεδίου και πολύ συγκεκριμένα, είχαμε και εμείς καταθέσει την άποψη ότι η όλη διαδικασία θα έπρεπε να γίνεται ηλεκτρονικά. Το απρόσωπο δίνει και τη δυνατότητα μεγαλύτερης διαφάνειας και καμίας παρέμβασης και χαιρόμαστε, που ακούμε για την πρόβλεψη, που αφορά το ολοκληρωμένο πληροφοριακό σύστημα. Αυτό, όμως, που μας προβληματίζει, είναι ότι δεν υπάρχει κάποιο συγκεκριμένο χρονοδιάγραμμα έναρξης λειτουργίας του συγκεκριμένου συστήματος και γι' αυτό θέλουμε να εκφράσουμε την επιθυμία το αίτημα, αυτό το πράγμα, να αποτυπωθεί, ρητά, στο νομοσχέδιο, να μην αφήσουμε να κρέμεται μια μεταβατική περίοδος, αφενός μεν, για να μην πάμε στο γνωστό, στην Ελλάδα, το ουδέν μονιμότερου του προσωρινού και για να μην υπάρχει το περιθώριο παρερμηνειών ή αυθαίρετων ερμηνειών της διαδικασίας από τους προσωρινά αρμόδιους για αυτήν.

Το δεύτερο: Αντιλαμβάνομαι ότι το νομοσχέδιο, που συζητάτε, είναι πολύ συγκεκριμένο, όμως εμείς δεν μπορούμε να το δούμε ξέχωρα από αυτό, που θα ακολουθήσει για την εφαρμογή του και που είναι οι Υπουργικές Αποφάσεις και οι υπόλοιποι νόμοι, που θα έρθουν από πίσω, μεταξύ των οποίων – σαφώς και για εμάς έχει πολύ μεγάλη σημασία – η υγειονομική διάταξη, η οποία, ενώ είχε τεθεί σε διαβούλευση, ήδη, από το Πάσχα, έχει παγώσει, προφανώς, εν αναμονή της ολοκλήρωσης του συγκεκριμένου νομοσχεδίου. Είναι πάρα πολύ σημαντικό αυτές οι αποφάσεις να αποτυπώνουν μια ισχυρή βούληση για ουσιαστικές αλλαγές, σε σχέση με τις ισχύουσες διαδικασίες. Συγκεκριμένα, μπορώ να κάνω κάποιες γρήγορες αναφορές, όπως για παράδειγμα, το να ορίζονται ρητά οι αρμόδιες αρχές για τον έλεγχο πληρότητας και νομιμότητας των δικαιολογητικών, που δεν μπορεί να είναι αντικείμενο αλληλοεπικαλύψεων, όπως ισχύει σήμερα είτε σε αρκετές περιπτώσεις παντελώς αναρμόδιων αρχών, που έρχονται να κάνουν ελέγχους. Όπως για παράδειγμα, το υγειονομικό για ζητήματα Πολεοδομίας ή η Αστυνομία για ζητήματα υγειονομικά. Επίσης, το ανέφεραν και άλλοι ομιλητές για το τι γίνεται στη σύγκρουση περίπου που υπάρχει μεταξύ – σε ορισμένες περιπτώσεις τουλάχιστον – Κανονιστικών Αποφάσεων των Δήμων και βεβαιώσεων χρήσεων γης από την Πολεοδομία, όπου υπάρχει μια σύγκρουση και, σε κάποιες περιπτώσεις, οι μεν να υπερισχύουν των δε. Και βέβαια, ένα πάγιο δικό μας αίτημα για τα ζητήματα του υγειονομικού ενδιαφέροντος, η κείμενη νομοθεσία, ως κείμενη νομοθεσία, να ορίζονται οι σχετικοί αντίστοιχοι ευρωπαϊκοί αλλά και ο εθνικός οδηγός υγιεινής. Τέλος, ενώ είναι σαφές ότι το νομοσχέδιο επιλαμβάνεται, ομολογουμένως, με φιλόδοξο τρόπο, της απλοποίησης του σκέλους εκείνου της διαδικασίας, που εκτός από χρονοβόρο ήταν και συχνά εστία μεθοδεύσεων ή ακόμα και συναλλαγής, όπως είπαν αρκετοί, ιδιαίτερη μέριμνα, κατά την εφαρμογή του, ως νόμου, στη συνέχεια, θα πρέπει να ληφθεί και για τον ουσιαστικό περιορισμό της γραφειοκρατίας, που περιβάλλει, σήμερα, τη συγκέντρωση των απαιτούμενων δικαιολογητικών.

Προς Θεού, δεν ζητάμε χαλάρωση των απαιτήσεων, που υπάρχουν εν λειτουργία για ένα κατάστημα υγειονομικού ενδιαφέροντος, αυστηροποίηση θέλουμε, όχι όμως πολύ μεγάλο αριθμό δικαιολογητικών. Υλικά και αυστηρά, ώστε να λειτουργούν οι επιχειρήσεις, οι οποίες σέβονται το νόμο και τον καταναλωτή. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εμείς ευχαριστούμε. Το λόγο τώρα έχει η κυρία Αφεντούλα Παπαλεξίου, Αντιπρόεδρος της Ομοσπονδίας Συλλόγων Υπαλλήλων Αιρετών Περιφερειών Ελλάδας.

ΑΦΕΝΤΟΥΛΑ ΠΑΠΑΛΕΞΙΟΥ (Αντιπρόεδρος της Ομοσπονδίας Συλλόγων Υπαλλήλων Αιρετών Περιφερειών Ελλάδας (ΟΣΥΑΠΕ)): Σας ευχαριστούμε θερμά για την πρόσκληση, ώστε να μπορέσουμε να εκφράσουμε τις απόψεις μας. Με το «νέο θεσμικό πλαίσιο για την άσκηση οικονομικής δραστηριότητας και άλλες διατάξεις», που κατατέθηκε, καταργούνται οι αδειοδοτήσεις και οι έλεγχοι επί της ουσίας επιχειρήσεων και οδηγούμαστε σε καθεστώς πλήρους απελευθέρωσης. Στο όνομα της προώθησης, της ανάπτυξης και του ελεύθερου ανταγωνισμού, δίνεται γη και ύδωρ σε επιχειρηματικούς ομίλους, καταργώντας ό,τι έμεινε όρθιο από προηγούμενους νόμους και συνεχίζεται η αφαίρεση αρμοδιοτήτων από το δεύτερο βαθμό αυτοδιοίκησης, από τις Περιφέρειες. Καταργείται η αρχή της προφύλαξης, στον ευαίσθητο τομέα των τροφίμων, της πυροπροστασίας και του περιβάλλοντος. Καταρχάς, απεμπολείται η ευθύνη του κράτους για την προστασία της δημόσιας υγείας, η οποία αφήνεται στα χέρια επιχειρήσεων υγειονομικού ενδιαφέροντος, θεωρώντας ότι ο ανταγωνισμός θα εξαλείψει και τους κινδύνους, που δημιουργούνται. Όμως, από πότε το κυνήγι του κέρδους και η εξοικονόμηση δαπανών αφήνουν περιθώριο στην τήρηση των κανόνων ορθής υγιεινής πρακτικής και τη διασφάλιση υγιεινής και ασφάλειας; Η λογική, που διαπνέει όλο το σχέδιο νόμου, όσον αφορά τη δημόσια υγεία, είναι ότι δεν προσφέρουν τίποτα οι προληπτικοί έλεγχοι στην προστασία της δημόσιας υγείας και αποτελούν βάρος, βάζουν εμπόδια στις επενδύσεις και άρα, δεν χρειάζονται.

Οι αρμόδιοι δε ζήτησαν ούτε καν την αξιολόγηση των αποτελεσμάτων των διατάξεων εκείνων, με τις οποίες είχαν, ήδη, καταργηθεί οι αδειοδοτήσεις, σε ορισμένα είδη μικρών και απλών επιχειρήσεων, αν και έγιναν κάποιες συναντήσεις επιτροπών και υπηρεσιακών παραγόντων στο Υπουργείο Ανάπτυξης. Αν ζητούσαν την αξιολόγηση των προηγούμενων νομοθετημάτων, θα έβλεπαν ότι η κατάργηση της αδειοδότησης και η επιβολή της γνωστοποίησης απέδειξαν ότι δεν πληρούνταν, στις περισσότερες των επιχειρήσεων, ούτε καν οι βασικοί όροι υγιεινής, καθώς και το ότι το καθεστώς αυτό επιβάρυνε και δεν ωφέλησε τις επιχειρήσεις αυτές, γιατί το κόστος των εκ των υστέρων διορθωτικών παρεμβάσεων είναι πολύ μεγαλύτερο. Πάντα το ex-post είναι λίγο πιο ακριβό από το ex-ante, για να είμαι κοντά και στην Αιτιολογική Έκθεση.

Επιβεβαιώθηκε, για άλλη μια φορά, λοιπόν, ότι δεν τα κάναμε όλα για να γίνει πιο εύκολη η ανάπτυξη της επιχειρηματικότητας. Αντιμετωπίζονται οι υγειονομικοί, κτηνιατρικοί, πυροσβεστικοί κ.λπ. έλεγχοι, οι υγειονομικοί και λοιποί όροι και προϋποθέσεις, που πρέπει να πληρούνται από τις επιχειρήσεις, ως γραφειοκρατικά εμπόδια, γιατί λέει, εμποδίζουν τις επενδύσεις.

Όταν θεωρούσαμε, λοιπόν, αναγκαίο, ότι οι δημαρχιακές επιτροπές έπρεπε να δίνουν χορήγηση προέγκρισης, για το πού μπορεί να ανοίξει ένα μπακάλικο ή ένα ψιλικατζίδικο, όταν για χρόνια ήταν απαραίτητη η απόφαση του δημοτικού συμβουλίου, για να υπογράψει ένας δήμαρχος μια άδεια λειτουργίας, ερχόμαστε και βάζουμε στο ίδιο τσουβάλι αυτές τις γραφειοκρατικές διαδικασίες, με τους αναγκαίους προελέγχους και ελέγχους των επιχειρήσεων υγειονομικού ενδιαφέροντος και τα καταργούμε όλα. Όλα αυτά για τη στήριξη της επιχειρηματικότητας;

Το σχέδιο νόμου καταργεί την απαίτηση για αδειοδότηση, σε μεγάλο βαθμό, δραστηριοτήτων στους κλάδους μεταποίησης τροφίμων και ποτών, στα καταστήματα υγειονομικού ενδιαφέροντος, καθώς και στα τουριστικά καταλύματα και στην εφοδιαστική αλυσίδα. Αντιμετωπίζεται η υγιεινή και η ασφάλεια, ως υποδεέστερος παράγοντας, από τα οικονομικά δεδομένα μιας επιχείρησης. Καταργεί την υποχρέωση για έγκριση και κάνει το πρώτο βήμα για την κατάργηση υποχρέωσης υποβολής γνωστοποίησης. Καταργεί ακόμη και την υποχρέωση για υποβολή υπεύθυνης δήλωσης του επιχειρηματία, ότι γνωρίζει τους όρους, που πρέπει να τηρεί και να τους τηρεί.

Για να δημιουργήσει δε την εντύπωση ότι δεν θα είναι ανεξέλεγκτα τα πράγματα, δίνεται η αρμοδιότητα στους αρμόδιους υπουργούς να προτείνουν, μέσα από προεδρικά διατάγματα, την ένταξη κάποιων επιχειρηματικών δραστηριοτήτων στο καθεστώς γνωστοποίησης της έγκρισης, μόνο όταν δημιουργείται κίνδυνος δημοσίου συμφέροντος.

Δίνει τη δυνατότητα να ανατίθεται η αρμοδιότητα υποβολής γνωστοποίησης των μεταποιητικών δραστηριοτήτων και των όποιων ελέγχων θα απομείνουν, ως «φύλλο συκής», πλέον, στα επιμελητήρια. Δηλαδή, «ο Γιάννης θα κερνάει και ο Γιάννης θα πίνει».

Καταργεί, επί της ουσίας, και τους ελέγχους των αρμόδιων δημόσιων υπηρεσιών, αφού με το άρθρο 13, αυτοί μπορεί να ανατίθενται σε ιδιωτικούς φορείς, απαξιώνοντας, με αυτόν τον τρόπο και το ανθρώπινο δυναμικό του δημόσιου τομέα. Μέχρι τώρα, οι επαγγελματίες και οι μικρές κυρίως επιχειρήσεις έβρισκαν ένα σύμβουλο στις δημόσιες ελεγκτικές υπηρεσίες, που τους παρείχε δωρεάν οδηγίες, συστάσεις και συμβουλές, για να μπορούν να λαμβάνουν τα απαραίτητα μέτρα υγιεινής και ασφάλειας. Με τους νέους σχεδιασμούς, θα οδηγούνται είτε υποχρεωτικά να πληρώνουν μια πιστοποιημένη ιδιωτική εταιρεία παροχής συμβουλών, πιστοποιητικών κ.λπ., για να εξασφαλίζουν την απαραίτητη γνώση και τα αναγκαία νομιμοποιητικά έγγραφα είτε να πληρώνουν μελέτες για εφαρμογή συστημάτων αυτοελέγχου στις επιχειρήσεις τους.

Αντί, λοιπόν, για να είναι αποκλειστική ευθύνη του κράτους η διεξαγωγή των ελέγχων και η παροχή συμβουλών και οδηγιών, τη μεταφέρουμε στις ιδιωτικές εταιρείες. Από την άλλη, η τραγική κατάσταση του συνόλου των ελεγκτικών μηχανισμών, τόσο από πλευράς προσωπικού, όσο και των μέσων, που διαθέτουν, για να πραγματοποιήσουν, με στοιχειώδη αξιοπρέπεια το έργο τους, δεν προδιαθέτουν θετικά για την προστασία της δημόσιας υγείας.

Δεν είναι μυστικό, όπως καταγράφεται στον Τύπο, τουλάχιστον, η αύξηση τροφιμογενών λοιμώξεων, ο μειωμένος αριθμός, σε σχέση με άλλες χρονικές περιόδους, αλλά και με βάση τις πραγματικές ανάγκες δειγματοληψιών και εργαστηριακών αναλύσεων, εξαιτίας παύσης λειτουργίας εργαστηριακών υποδομών και έλλειψης αναλώσιμων.

Έτσι, λοιπόν, αποσκοπούμε, λέγοντας ότι θα εναρμονιστούν με τις ευρωπαϊκές οι υπόλοιπες χώρες, ότι όλα τα διατροφικά σκάνδαλα έχουν ξεκινήσει από αυτές τις ευρωπαϊκές χώρες, που οι επιχειρήσεις τροφίμων έχουν αυτό το πλαίσιο λειτουργίας, που τη σφραγίδα θα τη βάλει η κερδοφορία των επιχειρήσεων και όχι η διασφάλιση της δημόσιας υγείας.

Από τα παραπάνω προκύπτει ότι οι εργαζόμενοι των περιφερειών απορρίπτουν το σχέδιο νόμου, διότι δεν παίρνει βελτίωση και ζητάμε να παραμείνει η αρμοδιότητα στις υπηρεσίες των περιφερειών, να ληφθούν τα αναγκαία μέτρα, ώστε οι αδειοδοτήσεις και οι έλεγχοι να έχουν ουσιαστικό περιεχόμενο, να γίνονται μεν με κωδικοποιημένες, σταθερές, διαφανείς διαδικασίες και να αποσκοπούν στην πρόληψη και προστασία της δημόσιας υγείας και ασφάλειας των πολιτών και να παρθούν μέτρα αναβάθμισης όλων των ελεγκτικών μηχανισμών, για την προστασία από κάθε είδους αυθαιρεσία.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Παπαδημητρακοπούλου.

ΜΑΡΙΑΝΝΑ ΠΑΠΑΔΗΜΗΤΡΑΚΟΠΟΥΛΟΥ (Νομική Σύμβουλος του Δικτύου Οργανώσεων και Πολιτών για το Ιστορικό Κέντρο της Αθήνας): Ευχαριστώ, κυρία Πρόεδρε. Καλύφθηκα ήδη, τόσο από τον κ. Σωτηρόπουλο, όσο και από άλλους ομιλητές. Θέλω να πω ότι πρέπει κάποτε να σκεπτόμαστε και τους πολίτες αυτής της χώρας.

Αυτές οι διατάξεις, όπως είναι διατυπωμένες, το τελευταίο πράγμα, που λαμβάνουν υπ' όψιν, είναι ότι μέσα σε αυτή την πόλη, όπου λειτουργούν τα ΚΥΕ, στις ίδιες πολυκατοικίες, παντού υπάρχουν και άνθρωποι, που ζουν και δουλεύουν. Το ελάχιστο, που μπορείτε να προσθέσετε, στο άρθρο 28, είναι να απαιτείται η υπεύθυνη δήλωση του επιχειρηματία ότι επιτρέπεται από τον κανονισμό της πολυκατοικίας η εγκατάσταση ΚΥΕ. Αλλιώς, η πόλη θα πάψει να υπάρχει.

Ανεξέλεγκτα και παντού θα εγκαθίστανται τα ΚΥΕ, τα οποία, με την εκκωφαντική μουσική, άδεια της οποίας καταργείτε τελείως τη δυνατότητα, δηλαδή, να μην παίρνει καν άδεια για μουσική. Πρέπει να λάβετε σοβαρά υπόψη σας ότι θα γίνει μια ζούγκλα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ναθαναήλ.

ΓΕΩΡΓΙΟΣ ΝΑΘΑΝΑΗΛ (Επικεφαλής του Τομέα Βιομηχανίας και νέας Οικονομίας του Συνδέσμου Ελληνικών Βιομηχανιών (ΣΕΒ)): Ευχαριστώ, κυρία Πρόεδρε. Καταρχάς, επιθυμώ να σας ευχαριστήσω για την πρόσκληση που απευθύνατε στον ΣΕΒ, να παραστεί στη σημερινή συνεδρίαση της Επιτροπής σας.

Είναι εύλογο ο Σύνδεσμος Επιχειρήσεων και Βιομηχανιών να επιδεικνύει ιδιαίτερο ενδιαφέρον για το υπό επεξεργασία σχεδίου νόμου, όπου επιχειρούνται αφενός οριζόντιες απλουστευτικές παρεμβάσεις, στο νόμο 4262 / 2014, δηλαδή, τον νόμο - πλαίσιο για την αδειοδότηση, αφετέρου δε, εξειδίκευση των αδειοδοτικών διαδικασιών για συγκεκριμένες δραστηριότητες, σε αυτή τη φάση για τρόφιμα, ποτά και τα καταστήματα υγειονομικού ενδιαφέροντος.

Ειδικότερα, λοιπόν, παρατηρούμε τα ακόλουθα: Ως προς το οριζόντιο σκέλος, εισάγονται σημαντικές απλοποιήσεις, ιδιαίτερα ως προς τις γραφειοκρατικές διαδικασίες, ενώ διατηρείται η βασική φιλοσοφία του νόμου – πλαισίου, ως προς τον έλεγχο της συντριπτικής πλειονότητας των δραστηριοτήτων, μετά την έναρξη λειτουργίας τους. Επίσης, αμβλύνονται οι διατάξεις, που αφορούν στις υπερεξουσίες των ελεγκτών, ενώ εισάγονται ελαφρυντικά, ως προς τις προβλεπόμενες διοικητικές κυρώσεις.

Ως προς το σκέλος εξειδίκευσης, σε ό,τι αφορά τον κλάδο τροφίμων και ποτών, που ενδιαφέρει μεγάλο μέρος της επιχειρηματικής κοινότητας, οι νέες διαδικασίες, που αφορούν σε 40 κωδικούς δραστηριοτήτων του πίνακα 9 του νόμου 4014 / 2011, δεν αποκλίνουν των προτάσεων της Wellbank, που είχε υποστηρίξει την προσπάθεια του Υπουργείου και οι οποίες, είχαν συζητηθεί με τα ενδιαφερόμενα μέρη, τόσο κατά την εκπόνηση της μελέτης, όσο και πριν τη διατύπωση του νομοσχεδίου.

Ως κρίσιμους παράγοντες για την εύρυθμη λειτουργία του νέου ραδιοτηλεοπτικού πλαισίου, προτάσσουμε τα εξής: Πρώτον, την ολοκλήρωση της εκπόνησης του παραρτήματος 1, στο άρθρο 2, βάσει του οποίου επέρχεται ο χαρακτηρισμός κάθε δραστηριότητας, ως υποκείμενη σε διαδικασίες γνωστοποίησης, έγκρισης ή ως απαλασσομένης των ανωτέρω.

Επισημαίνουμε ότι το εύρος του φάσματος των υποκειμένων σε εγκριτική διαδικασία δραστηριοτήτων θα αποτελέσει δείγμα γραφής, ως προς τις πραγματικές προθέσεις του νομοθέτη, κρίνοντας ουσιαστικά και το βάθος της επιχειρούμενης μεταρρύθμισης. Για να εμβαθύνει, όμως, η μεταρρύθμιση είναι απαραίτητο να προχωρήσει η κατάταξη κάθε αναφερόμενης δραστηριότητας σε μια από τις τρεις κατηγορίες, που θα την χαρακτηρίζουν, ως προς την επικινδυνότητα της.

Η εγκατάσταση του Ολοκληρωμένου Πληροφοριακού Συστήματος Διαχείρισης Αδειοδότησης και Ελέγχων, δεδομένου ότι αποτελεί κύρια προϋπόθεση η απρόσκοπτη λειτουργία της όλης δομής, δεν θα ήταν υπερβολή να πούμε ότι η σημασία του είναι συγκρίσιμη με αυτή του TAXISNET, στις διαδικασίες του Υπουργείου Οικονομικών, η πολυπλοκότητά του, όμως, δεν επιτρέπει, σε αυτό το στάδιο, αναλυτικές προδιαγραφές. Εκτιμούμε, όμως, ότι θα πρέπει να τεθούν βασικά χρονικά ορόσημα σταδιακής ένταξης του συστήματος σε παραγωγική λειτουργία. Επίσης, την ολοκλήρωση εγκατάστασης από το 2011, με το νόμο 3892, άρθρο 20, προβλεπόμενου γεωγραφικού συστήματος πληροφοριών και όρων δόμησης. Σε πρώτη φάση, για το 50% περίπου της επικράτειας, για το οποίο έχει ολοκληρωθεί ο Γενικός Πολεοδομικός Σχεδιασμός.

Επίσης, στη διεξαγωγή ασκήσεων προσομοίωσης, αναφέρθηκε και από προηγούμενο ομιλητή, ως πιλοτική εφαρμογή για τον εντοπισμό ενδεχόμενων δυσλειτουργιών ή νομικών κενών σε αυτή τη νέα δομή.

Τέλος, κρίνουμε σκόπιμο - όπως αναφέρθηκε από αρκετούς προηγούμενους ομιλητές και αυτό είναι το προνόμιο το να μιλάς τελευταίος, γιατί μπορείς να ενισχύσεις αυτά που έχουν ειπωθεί - ο πρώτος έλεγχος των επιχειρήσεων να έχει συμβουλευτικό και όχι τιμωρητικό χαρακτήρα. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε και εμείς.

Στο σημείο αυτό, η Πρόεδρος της Επιτροπής, προχώρησε στη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βράντζα Παναγιώτα, Δημαράς Γιώργος, Δημητριάδης Μίμης, Θεοφύλακτος Γιάννης, Καββαδία Αννέτα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Τζάκρη Θεοδώρα, Σιμορέλης Χρήστος, Σπαρτινός Κώστας, Δρίτσας Θεόδωρος, Τριανταφυλλίδης Αλέξανδρος, Αθανασίου Χαράλαμπος, Αραμπατζή Φωτεινή, Κατσαφάδος Κωνσταντίνος, Καραμανλής Αχ. Κωνσταντίνος, Μπακογιάννη Θεοδώρα (Ντόρα), Μπασιάκος Ευάγγελος, Κασαπίδης Γεώργιος, Μπουκώρος Χρήστος, Στύλιος Γεώργιος, Σαχινίδης Ιωάννης, Κωνσταντινόπουλος Οδυσσέας, Κουτσούκος Ιωάννης, Βαρδαλής Αθανάσιος, Αμυράς Γεώργιος, Λαζαρίδης Γεώργιος, Κατσιαντώνης Γεώργιος, Μεγαλομύστακας Αναστάσιος και Θεοχάρης Θεοχάρης (Χάρης).

Τον λόγο έχει η κυρία Τζάκρη.

ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Κυρία Πρόεδρε, δεν ήρθε εκπρόσωπος της Πυροσβεστικής Υπηρεσίας, ούτε υπόμνημα έχουν στείλει;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Όχι, δεν ήρθε, αλλά έχουν στείλει υπόμνημα.

ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Κυρία Πρόεδρε, σας ευχαριστώ.

Θα ξεκινήσω με τη σειρά, με την οποίαν μίλησαν οι εκπρόσωποι των φορέων και θα ξεκινήσω από τον κ. Αγοραστό, όπου θα κάνω παρατηρήσεις και θα θέσω ερωτήσεις.

Σε αυτά που ειπώθηκαν, λοιπόν, οι κοινές υπουργικές αποφάσεις, οι ελάχιστες δυνατές, που θα μπορούσαν να προβλεφθούν, μια για κάθε κλάδο, έχουν δουλευτεί παράλληλα με την εκπόνηση αυτού του νομοσχεδίου και θα εκδοθούν, εντός του Δεκεμβρίου.

Αυτό που θέλω να πω για τα πρόστιμα, στον κ. Αγοραστό και σε οποιοδήποτε άλλον, που έθεσε τα αντίστοιχα ζητήματα, είναι ότι εδώ υπάρχουν πρόστιμα για την εφαρμογή ή όχι της διαδικασίας της γνωστοποίησης, από την παράλειψη αυτής, μέχρι και την ψευδή υποβολή της ή αν, εν πάση περιπτώσει, αν λείπει ένας από τους όρους της. Και όπως αντιλαμβάνεστε, τα πλαίσια είναι αυστηρά, δηλαδή, από τα πολύ χαμηλά επίπεδα μέχρι τα υψηλότερα, όχι με την έννοια της διακριτικής ευχέρειας στη διοίκηση να τα επιλέξει, όμως, αυτά θα εξεταστούν αργότερα με την Υπουργική Απόφαση, αλλά επειδή ακριβώς αυτό θα γίνει, ανάλογα με τη βαρύτητα της παραβάσεως. Άρα, να μην υπάρχει καθόλου η διαδικασία γνωστοποίησης και όπως αντιλαμβάνεστε, η παράβαση είναι βαρύτατη και άλλο όταν λείπει ένας όρος αυτής. Αυτό το διευκρινίζω.

Αυτό που ήθελα να ρωτήσω και στη συνέχεια να πω στους εκπροσώπους της Κ.Ε.Δ.Ε. και να θυμίσω στον κ. Χιωτάκη, ότι αυτός δεν ήταν παρών, γιατί η διαβούλευση με όλους τους φορείς έχει γίνει και κατά τη διάρκεια της προετοιμασίας του νομοσχεδίου, με τη συνάντηση που είχαμε την Κ.Ε.Δ.Ε., όπου παρέστη ο κ. Καπατούλης και εκπρόσωποι της συγκεκριμένης Ένωσης, μάλιστα, εκδόθηκε στα μέσα του Αυγούστου, κοινό δελτίο τύπου, ανακοινωθέν για το καλό κλίμα της συνεργασίας και για τις επισημάνσεις, που δόθηκαν, αμοιβαία, ότι «δεν αναφέρομαι σε ρυθμιστικές ιδιότητες από την Κ.Ε.Δ.Ε., σε ό,τι αφορά την αποκλειστική της ιδιότητα να ρυθμίζει τους όρους ποιότητας της ζωής των πολιτών». Αυτό είναι κανονιστικό της δικαίωμα και πρέπει να γίνεται οριζόντια και γίνεται οριζόντια.

Αυτό που κάνουμε είτε να παίρνουμε τη συγκεκριμένη ιδιότητα από την Επιτροπή «Ποιότητα Ζωής» και να την αναθέτουμε σε μια άλλη δημοτική υπηρεσία, που είναι η αρμόδια υπηρεσία για τα καταστήματα υγειονομικού ενδιαφέροντος. Εν πάση περιπτώσει, υπάρχει αντίστοιχη διαδικασία, όπου αυτό το προσδιορίζουν. Θέλω, όμως, να θέσω σημαντικές ερωτήσεις για τα ζητήματα, που έβαλε και αν πιστεύει ότι διασφαλίζεται το δημόσιο συμφέρον, με την παρούσα διαδικασία, όπου η άδεια δίνεται από την Επιτροπή «Ποιότητα Ζωής» των Δήμων, στην οποία συμμετέχουν αιρετοί;

Επί ποιου θέματος αποφαίνεται, ακριβώς, αυτή η Επιτροπή; Επί των χρήσεων γης; Γιατί αυτό είναι ένα τεχνικό καθαρά, που δίνεται γραπτώς.

Αν κρίνει η Επιτροπή «Ποιότητα Ζωής» και άλλα θέματα, που δεν αφορούν τις χρήσεις γης, ώστε να δώσει την απαραίτητη άδεια, ως αποκλειστική αρμοδιότητα, με το υφιστάμενο σύστημα, σήμερα;

Αν έχει συμβεί η Επιτροπή «Ποιότητα Ζωής» να αποφαίνεται αντίθετα με την εισήγηση της δημοτικής υπηρεσίας;

Αν υφίστανται περιπτώσεις και εννοώ, σε ολόκληρη τη χώρα, όχι σε κάποιο συγκεκριμένο Δήμο, ούτε είναι προσωπική η ερώτηση, όπου η Επιτροπή «Ποιότητα Ζωής» δεν έχει αποφανθεί ποτέ, δηλαδή, οι αιτήσεις δεν έχουν απαντηθεί ποτέ;

Τώρα, σε ό,τι αφορά την άδεια μουσικής, που τέθηκε από πολλούς, είναι ερώτηση στον κ. Χιωτάκη, αλλά και σε όλους αυτούς τους συνδέσμους ποιότητας ζωής των πολιτών, δίκτυα πολιτών κ.λπ. για το ιστορικό κέντρο της Αθήνας, που το έθεσαν, αν υπήρχε περίπτωση να κάνει αίτηση κάποιος για άδεια μουσικής, με το υφιστάμενο σύστημα και να μην τη λάβει, δηλαδή, αν υπάρχει εδώ διακριτική ευχέρεια, αν ο Δήμος δεν καταθέσει την αρμοδιότητα ή είτε να πείτε τι είδους μουσική να παίζει και πότε να την παίζει;

Πώς κρίνετε το υφιστάμενο σύστημα αντιμετώπισης της ηχορύπανσης; Γιατί απ' όλους τους φορείς μας τέθηκε ότι κατακλύζονται από παράπονα, ενστάσεις και διαμαρτυρίες.

Επομένως, λοιπόν, περί παραβιάσεων των κανόνων ηχορύπανσης, όχι μόνο στο ιστορικό κέντρο της Αθήνας, αλλά σε ολόκληρη τη χώρα, δεν θέλω να διακρίνω. Αν βελτιώνεται η αποτελεσματικότητα των ελέγχων με το σύστημα της γνωστοποίησης, γιατί – τώρα δεν καταργείται η άδεια – το προσδιορίζω, αλλά μπαίνει στο καθεστώς γνωστοποίησης και φεύγει ένα σήμα προς το αρμόδιο όργανο και αυτός θα κάνει χρήση για να ελεγχθεί.

Ήθελα, να ρωτήσω όλους αυτούς με τους εκπροσώπους των φορέων, που βρίσκονται σήμερα εδώ και μιλούν και για τα θέματα της γνωστοποίησης στα καταστήματα κοινωνικού ενδιαφέροντος και για την άδεια χρήσης μουσικής. Πώς προστατεύονται, μέχρι σήμερα, περιοχές στο Δήμο της Αθήνας, όπως για παράδειγμα, η περιοχή του Ψυρρή, η περιοχή στο Γκάζι, η περιοχή της Ακρόπολης – όλες αυτές οι περιοχές, όπου υπάρχει αυτός ο συνωστισμός και λόγω της τουριστικής περιόδου, αλλά και όχι μόνο, από την υφιστάμενη νομοθεσία, όπου η άδεια μουσικής ήταν αναγκαστική. Πώς κρίνουν την αποτελεσματικότητα; Και να διευκρινίσω, βεβαίως, ότι δεν πειράζονται οι διατάξεις, που αφορούν την προστασία από την ηχορύπανση. Νομίζω ότι αυτό που κατείνουν όλοι και θέλω να τους ρωτήσω, αν αυτό το θέμα μπορεί να αντιμετωπιστεί, αποτελεσματικά, με ελέγχους και με ποιο τρόπο πρέπει να γίνονται.

Θέλω να ρωτήσω όλους αυτούς τους εκπροσώπους Σωματείων στο ΒΕΘ, στην ΚΕΔΕ, στο ΚΕΕΕ, στη ΓΣΕΒΕΕ, πώς βλέπουν το θέμα της αντιμετώπισης της γραφειοκρατίας από τις υφιστάμενες διατάξεις. Θέλω να αντιμετωπίσω, συνολικά, τις παρατηρήσεις, που έγιναν από τους τουριστικούς φορείς, δηλαδή από το ΞΕΕ, τα τουριστικά καταλύματα και το ΣΕΤΕ.

Καταρχήν, πώς κρίνουν την κατάργηση του ειδικού σήματος λειτουργίας, ως διαδικασία αδειοδότησης και γενικά την υπαγωγή του όλου συστήματος διαδικασίας της γνωστοποίησης.

Να πω για τη μελέτη της πυρασφάλειας. Δεν ξέρω αν το γνωρίζουν ότι η πρόταση για την κατάργηση του πιστοποιητικού πυρασφάλειας, θέλω να το διευκρινίσω, ότι «είναι μια βόλτα ακόμα από την πυροσβεστική υπηρεσία για να πάρουμε μια βεβαίωση».

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρία Τζάκρη, ερωτήσεις κάνουμε. Μετά ο κύριος Υπουργός θα δώσει τις απαντήσεις.

ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Ερωτήσεις κάνω. Με ερωτηματικό είναι. Η κατάργηση της βεβαίωσης πυρασφάλειας στην τουριστική υπηρεσία, κυρίως, για τα καταλύματα μέχρι 50 κλίνες, είναι πρόταση της ίδιας της πυροσβεστικής υπηρεσίας. Και να διευκρινίσω εδώ ότι επ’ ουδενί καταργείται η υποχρέωση εκπόνησης μελετών πυρασφάλειας και επ’ ουδενί καταργείται η υποχρέωση τήρησης, εφαρμογής των μελετών αυτών παθητικής, ενεργητικής πυρασφάλειας. Επίσης, όρους, προδιαγραφές και προϋποθέσεις, που βάζει η πυροσβεστική νομοθεσία.

Αυτό που καταργείται είναι «μια βόλτα ακόμα από την πυροσβεστική», για να πάρει μια βεβαίωση ότι έχουν κατατεθεί αυτές μελέτες. Θέλω να τους ρωτήσω, αν αυτό, κατά την άποψή τους, θα μπορούσε να αντιμετωπιστεί, με την υποχρέωση προσκόμισης της ίδιας μελέτης της πυρασφάλειας. Αυτό ως προς τα πυροσβεστικά.

Σε ό,τι αφορά τώρα την εθελοντική υπαγωγή στο σύστημα κατάταξης των κλειδιών, που αφορά, κυρίως, τα τουριστικά καταλύματα και όχι τα ξενοδοχεία, αποφάνθηκε θετικά ο αρμόδιος Σύλλογος, ο κ. Τοπούζης. Με διαφορετικό τρόπο, το ΞΕΕ. Και σε αυτό που έθεσαν σε ό,τι αφορά τα πιστοποιητικά, τις προδιαγραφές και τις προϋποθέσεις πιστοποίησης, αυτό δίνει ένα θέμα, που αφορά το παρόν νομοσχέδιο, το παρόν Υπουργείο. Είναι μια αρμοδιότητα του Υπουργείου Τουρισμού.

Επομένως, όποιες διαφορές υπάρχουν μεταξύ τους, γιατί μέχρι τώρα γίνεται από το ΞΕΕ και θέλω να το διευκρινίσω. Επίσης τα καταλύματα θέλουν να μπουν στη διαδικασία της πιστοποίησης των συστημάτων κατάταξης. Αυτό είναι ένα θέμα, το οποίο πρέπει να το λύσουν μεταξύ τους.

Από κει και πέρα, θέλω να αναφερθώ στο ΣΕΒ και στο ΣΕΒΤ. Θέλω να ρωτήσω το ΣΕΒΤ, πώς κρίνουν την υπαγωγή όλων των δραστηριοτήτων μεταποίησης τροφίμων και ποτών στην κατηγορία της γνωστοποίησης, πλην των δραστηριοτήτων παραγωγής ζάχαρης και μεταποίησης προϊόντων ζωικής προέλευσης. Θέλω να τους ρωτήσω πώς κρίνουν την κατάργηση της βεβαίωσης καταλληλόλητας και της σύμφωνης γνώμης καταλληλόλητας από τις αρμόδιες υπηρεσίες, όχι προαπαιτούμενο για την έκδοση άδειας. Επίσης, θέλω να ρωτήσω όποιους άλλους το έβαλαν, νομίζω ότι το έβαλε ο Συνήγορος του Καταναλωτή και κάποιες άλλες οργανώσεις, πώς νομίζουν ότι το δημόσιο συμφέρον – μια πτυχή αυτού, που αναφέρεται στην ασφάλεια τροφίμων – ότι μπορεί να διασφαλιστεί καλύτερα. Αυτό το έβαλαν και οι εκπρόσωποι εργαζομένων των Περιφερειών. Με την προσκόμιση μιας βεβαίωσης – κατά το χρόνο της λειτουργίας της επιχείρησης ή με την πραγματοποίηση τακτικών – περιοδικών ελέγχων, κατά το χρόνο της πραγματικής λειτουργίας αυτών;

Δεν ξέρω τι άλλο μου έχει ξεφύγει από φορείς, που δεν ρώτησα, κυρία Πρόεδρε.

Την Αρχαιολογική Υπηρεσία. Δεν ξέρω ποιος ή ποιο είναι το όνομα του κυρίου, που την εκπροσώπησε, σήμερα. Θέλω να διευκρινίσω ότι αυτό, που κάνουμε σήμερα, δεν είναι περιβαλλοντική αδειοδότηση και δεν είναι και παρέμβαση στη διαδικασία, με την οποία εκδίδονται οι οικοδομικές άδειες. Σε καμιά περίπτωση, δεν παρακάμπτεται η αρχαιολογική νομοθεσία και όλες οι παρατηρήσεις, που αφορούν την περιβαλλοντολογική αδειοδότηση και την έκδοση της οικοδομικής άδειας, για την οποία γνωμοδοτεί η Αρχαιολογική Υπηρεσία και μάλιστα, έχοντας και το δικαίωμα να ασκήσει βέτο. Σε κάθε περίπτωση, όμως, θέλω να ρωτήσω την Αρχαιολογική Υπηρεσία για το πόσες φορές πιστεύει ότι πρέπει να την ρωτάμε, προκειμένου να ξεκινήσει κάποιος την οικονομική του δραστηριότητα, όποια και να είναι αυτή. Να την ρωτάμε για τη διάρκεια της έκδοσης πολεοδομικής αδείας; Να την ρωτάμε, κατά τη διάρκεια της έκδοσης των περιβαλλοντικών όρων; Να την ρωτάμε και για την έκβαση της αδείας; Πόσες φορές, εν πάση περιπτώσει, ρέπει να περάσει κάποιος, σήμερα, από την Αρχαιολογική Υπηρεσία, ώστε αυτή να μπορέσει να ξεκινήσει την αδειοδότησή της;

Και κυρίως, να ρωτήσω και να πω, επειδή μας στάλθηκε και ένα υπόμνημα, κύριε εκπρόσωπε της Ένωσης Αρχαιολόγων, για κάποια παραδείγματα, σε όλη την χώρα: Αυτά που βάζετε για τους ΧΥΤΑ, που λειτουργούν σε κάποιες περιοχές ή εν πάση περιπτώσει για κάποια εργοστάσια, να πω ότι αυτά είναι υφιστάμενα παραδείγματα, στα οποία η αρχαιολογική νομοθεσία και η Αρχαιολογική Υπηρεσία, κατά τη διάρκεια της περιβαλλοντικής αδειοδότησης, αποφάνθηκε θετικά. Δεν ξέρω τι άλλο να πω.

ΠΑΝΑΓΙΩΤΗΣ ΒΟΣΝΙΔΗΣ (Μέλος του Δ.Σ. του Συλλόγου Ελλήνων Αρχαιολόγων): *(Ομιλία εκτός μικροφώνου)*

ΘΕΟΔΩΡΑ ΤΖΑΚΡΗ (Εισηγήτρια του ΣΥ.ΡΙΖ.Α.): Η Αρχαιολογική Υπηρεσία, κύριε εκπρόσωπε της Ένωσης Αρχαιολόγων, η Αρχαιολογική Υπηρεσία, σε κάθε περίπτωση και μην το αποκρύπτετε. Σε αυτά τα παραδείγματα, που βάλατε, ως υφιστάμενα και που πραγματικά υφίστανται οι Αρχαιολογικές Υπηρεσίες έχουν αποφανθεί, θετικώς. Αλλά, εν πάση περιπτώσει, πείτε μας πόσες φορές θέλετε να σας ρωτήσουμε, σε αυτή τη χώρα;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρία Τζάκρη, τα 10 λεπτά τα ξεπεράσαμε. Ερωτήματα κάνουμε.

ΘΕΟΔΩΡΑ ΤΖΑΚΡΗ (Εισηγήτρια του ΣΥ.ΡΙΖ.Α.): Ερωτήματα κάνω, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ολοκληρώστε, σας παρακαλώ, γιατί πρώτη φορά, συμβαίνει αυτό, δηλαδή, να έχουμε ερωτήσεις, για δέκα ολόκληρα λεπτά.

ΘΕΟΔΩΡΑ ΤΖΑΚΡΗ (Εισηγήτρια του ΣΥ.ΡΙΖ.Α.): Και σε ό,τι αφορά όλα αυτά τα δίκτυα, την Ελληνική Εταιρία Προστασίας του Περιβάλλοντος κ.τ.λ., να πω ότι οι παρατηρήσεις, που έχουν κάνει εδώ, για «τις δεκαπέντε ημέρες και έως ότου να αποφανθούμε», δεν έχουν πειραχτεί αυτά, αλλά αυτά εξακολουθούν να υφίστανται και για την ηχορύπανση και για την πυρασφάλεια και, εν πάση περιπτώσει, για όλους τους όρους λειτουργίας. Αυτά, σε γενικές γραμμές. Δεν ξέρω, αν ξέχασα κάποιον φορέα, για να τον ρωτήσω κάτι; Ξέχασα το ΣΕΠΟΑ: Ποια είναι η θέση του για την προτεινόμενη αφαίρεση της αδειοδοτικής διαδικασίας από την Επιτροπή Ποιότητας των Δήμων;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μπακογιάννη από τη Ν.Δ...

ΘΕΟΔΩΡΑ(ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ.): Για ένα λεπτό, κυρία Πρόεδρε. Μην ανησυχείτε γι' αυτό. Καταρχήν, θα ήθελα να παρακαλέσω τους φορείς, οι οποίοι μας έκαναν την τιμή να έρθουν, σήμερα εδώ πέρα, για να συζητήσουμε αυτό το νομοσχέδιο να μην παρεξηγήσουν την Επιτροπή μας. Αυτός ο αλαζονικός τρόπος προσέγγισης, τον οποίο μόλις ακούσατε, δεν εκφράζει το σύνολο της Επιτροπής, ακόμα και εάν διαφωνούμε, με τις θέσεις ορισμένων μελών ή μέτρων.

ΘΕΟΔΩΡΑ ΤΖΑΚΡΗ (Εισηγήτρια του ΣΥ.ΡΙΖ.Α.): Νομίζω ότι δεν εκπροσωπείτε την Επιτροπή και ότι επίσης δεν εκπροσωπείτε και κανέναν άλλον. Έχουμε στόμα να μιλήσουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρία Τζάκρη, σας παρακαλώ. Έχουμε τους φορείς και συνεχίστε και εσείς, χωρίς, όμως, να πυροδοτείτε την ομιλία. Λίγη ησυχία.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ.): Εκπροσωπώ την παράταξη μου, η οποία δεν συνηθίζει να προσβάλει κανέναν φορέα.

ΘΕΟΔΩΡΑ ΤΖΑΚΡΗ (Εισηγήτρια του ΣΥ.ΡΙΖ.Α.): Να πείτε εκ μέρους της Ν.Δ. και του εαυτού σας και όχι εκ μέρους της Επιτροπής. Και δεν είχα καθόλου αλαζονικό ύφος.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ.): Κυρία Τζάκρη, καταλαβαίνω ότι εκνευρίζεστε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας παρακαλώ. Έχουμε προσκεκλημένους εδώ.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ.): Ηρεμήστε, δεν βοηθάτε ούτε την υπόθεση σας, αλλά ούτε και το νομοσχέδιο σας.

ΘΕΟΔΩΡΑ ΤΖΑΚΡΗ (Εισηγήτρια του ΣΥ.ΡΙΖ.Α.): Μα, μιλάει, ως εκπρόσωπος.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Εισηγήτρια της Ν.Δ.): Ναι, εκπροσωπώ την παράταξη μου είτε σας αρέσει είτε όχι. Εν πάση περιπτώσει, δεν πειράζει: Ηρεμία, ψυχραιμία.

Τώρα, να έρθω στις ερωτήσεις: Αντιλαμβάνομαι, κυρία Πρόεδρε, όπως αντιλαμβάνονται και οι φορείς, τους οποίους έχουμε καλέσει, ότι υπάρχει μια σύγκρουση, εδώ. Μια σύγκρουση, μεταξύ της απόλυτης ανάγκης απλοποίησης των διαδικασιών, στην οποία όλοι συμφωνούμε και από την άλλη πλευρά, προστασίας του δημοσίου συμφέροντος, όπως επίσης και προστασία της ποιότητας, σε ορισμένα θέματα, όπως είναι τα τουριστικά καταλύματα. Εγώ π.χ. επειδή παρίσταται και δεν θέλω να το πω πίσω από την πλάτη του μετά, ο εκπρόσωπος των τουριστικών καταλυμάτων, δεν συμφωνώ με τις καταργήσεις των βασικών κριτηρίων για ένα κατάλυμα όσο μικρό και αν είναι. Έχω υπάρξει στην Ευρυτανία και έχω παρακολουθήσει τα πέντε - έξι δωμάτια τα αγροτουριστικά. Η ποιότητα αυτών των αγροτουριστικών καταλυμάτων ήταν πάρα πολύ σημαντική για την επιτυχία της αγροτουριστικής προσπάθειας, αλλά η πλήρης κατάργηση των όποιων κριτηρίων δεν βοηθάει την εικόνα του τουρισμού, κατά τη γνώμη μου.

Θέλω, όμως, να απευθυνθώ, ιδιαίτερα, στους φορείς, με τους οποίους η κυρία Τζάκρη είχε τη μεγάλη διαφορά, αλλά εγώ, ως παλιός Δήμαρχος Αθηναίων, ξέρω την προσφορά τους και έχω συνεργαστεί χρόνια, μαζί τους. Είναι βέβαιο – και συμφωνώ μαζί σας – ότι το θέμα της μουσικής είναι ένα θέμα, το οποίο θέλει ιδιαίτερη προσοχή, διότι εμείς, που είμαστε Βουλευτές Αθηνών και έχουμε υπάρξει κα Δήμαρχοι, παρά την κακή εικόνα, την οποία τυχαίνουν να έχουν κάποιοι συνάδελφοί μου για τις δημοτικές αρχές, πιστεύουμε ότι είναι απολύτως απαραίτητη η έγκριση για τη μουσική, στα καταλύματα τα διάφορα.

Η πρόταση η δική σας - και θέλω απλώς να το έχω καταλάβει σωστά - είναι να παραμείνει η ίδια νομοθεσία, όπως είναι αυτή τη στιγμή ή έχετε να προτείνετε κάτι περαιτέρω, το οποίο, ενδεχομένως, θα διευκόλυνε τον έλεγχο και τη διαδικασία; Γιατί, βεβαίως, υπάρχουν άνθρωποι, οι οποίοι δεν τηρούν τη νομοθεσία, το ξέρουμε πολύ καλά, τους κυνηγάμε, αλλά από την άλλη μεριά, μήπως έχετε να προτείνετε κάτι, το οποίο, ενδεχομένως, να βοηθήσει και τον Υπουργό, έτσι ώστε να μπορεί να είναι κάτι, το οποίο να απλοποιεί μεν, αλλά να προστατεύει το δημόσιο συμφέρον;

Κύριε Χιωτάκη, εγώ καταλαβαίνω αυτό, το οποίο λέτε. Γενικώς, δεν μου αρέσει η λογική «του άλλαξε ο Μανωλιός και έβαλε τα ρούχα του αλλιώς», διότι το νομοσχέδιο καταργεί την Επιτροπή και την περνά σε άλλο Διευθυντή του Δήμου, αν καταλαβαίνω καλά. Θα ήθελα να καταλάβω, γιατί είναι βέβαιο ότι στο σύνολο αυτής της Επιτροπής, Αντιπολίτευση και Συμπολίτευση, επιθυμούμε να καταργήσουμε χαρτιά, επιθυμούμε να καταργήσουμε γραφειοκρατία, επιθυμούμε την επιχειρηματική δραστηριότητα, όσο το δυνατόν να μπορεί να «στήσει» κάποιος πιο γρήγορα την επιχείρησή του. Καλοπίστως, λοιπόν, σας ρωτώ. Αντιλαμβάνεστε και εσείς ότι έχουμε υπάρξει Δήμαρχοι και οι δύο και πολλές φορές έχουμε πάρα πολύ ταλαιπωρήσει τους πολίτες με τις διαδικασίες μας. Τι είναι αυτό, το οποίο θεωρείτε εσείς κόκκινη γραμμή στο Δήμο, το οποίο θα ενοχλήσει, αύριο το πρωί, τη λειτουργία της Δημοτικής Αρχής;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κουτσούκος.

ΙΩΑΝΝΗΣ ΚΟΥΤΣΟΥΚΟΣ: Κυρία Πρόεδρε, να ευχαριστήσω και εγώ τους εκπροσώπους των φορέων. Να ζητήσω συγνώμη, που δεν τους άκουσα όλους, καθώς η σημερινή διαδικασία του επείγοντος συμπίπτει με το κατεπείγον, που συζητείται στην Ολομέλεια, ακριβώς αντικείμενο της ίδιας Επιτροπής και έτσι μας έχει δυσκολέψει πάρα πολύ.

Εγώ, αγαπητοί προσκεκλημένοι, δεν θα διαφωνήσω με όσους έθεσαν το θέμα της απλοποίησης των διαδικασιών, της υπέρβασης των γραφειοκρατικών εμποδίων και τη διευκόλυνση της άσκησης επιχειρηματικής δραστηριότητας. Εξάλλου, όπως είπε και χθες ο Εισηγητής μας, ο κ. Κωνσταντινόπουλος, που βρίσκεται, αυτή τη στιγμή, στην Ολομέλεια, από το 2012 και μετά, έχουν εκδοθεί αρκετές ΚΥΑ και εκατοντάδες επαγγέλματα μπορούν να ασκούνται σήμερα, με μια απλή γνωστοποίηση, στην Περιφέρεια. Αυτό είναι μια πραγματικότητα.

Οι ενστάσεις οι δικές μας και οι επιφυλάξεις, για να μην αναφερθώ σε καθέναν από σας ξεχωριστά, γιατί ο χρόνος είναι πάρα πολύ περιορισμένος, έχουν να κάνουν με αυτά, που και εσείς θέσατε. Δηλαδή, κατά πόσο, αυτό που κάποιος εκπρόσωπος, φορέας, το χαρακτήρισε ως μεταβατική στρατηγική, δηλαδή η έκδοση των ΚΥΑ και των Προεδρικών Διαταγμάτων θα διευκολύνει την υλοποίηση αυτού του νομοθετήματος, πολύ δε περισσότερο, που αυτό εξαρτάται από το πότε θα υπάρχει στη διάθεσή μας το ΟΠΣ- ΑΔΕ;

Αυτό είναι το πρώτο ζήτημα, για να υλοποιηθεί αυτός ο νόμος και η εμπειρία, δυστυχώς, δείχνει ότι δεν εφαρμόζονται οι μεταρρυθμίσεις. Εμείς έχουμε και άλλα παραδείγματα και από άλλα Υπουργεία, που επιχείρησαν να θεσπίσουν ΟΠΣ, όπως για παράδειγμα, από το Υπουργείο Διοικητικής Μεταρρύθμισης, τα οποία ακόμα δεν έχουν υλοποιηθεί.

Συμφωνώ επίσης με τις παρατηρήσεις, που έθεσαν οι εκπρόσωποι των φορέων, για τα καταστήματα υγειονομικού ενδιαφέροντος και ιδίως, για την χρήση της μουσικής, καθώς δεν συμφωνούμε με την αφαίρεση αυτής της αρμοδιότητας από τα συμβούλια των δημοτικών κοινοτήτων. Εγώ είμαι Βουλευτής μιας επαρχίας, του νομού Ηλείας, και δεν διανοούμαι σε ένα ήσυχο χωριό, έξω από τον Πύργο ή από την Αμαλιάδα ή σε μια ήσυχη γειτονιά της Αθήνας, την άλλη μέρα, να ξεφυτρώνουν τέτοιου είδους καταστήματα και να αλλάζουν το χαρακτήρα της γειτονιάς. Όπως επίσης δεν συμφωνούμε και με την αφαίρεση των πολλών αρμοδιοτήτων και πόρων από την Τοπική Αυτοδιοίκηση. Έχουμε θέσει αυτά τα ζητήματα, όπως και για το ζήτημα, που αφορά το πιστοποιητικό πυρασφάλειας.

Θα κλείσω αυτή την παρέμβαση, που δεν απευθύνεται στον καθένα από εσάς, ξεχωριστά, αλλά απλώς ήθελα να ξέρετε το στίγμα της τοποθέτησής μας, ότι εμείς προτιμούμε αυτό που η Εισηγήτρια της Πλειοψηφίας είπε, χθες, ότι δηλαδή, ενδεχόμενα, το πολιτικό προσωπικό της Τοπικής Αυτοδιοίκησης να έκανε κομματική, ρουσφετολογική πολιτική. Δεν το προτιμούμε, αλλά το παρατήρησε, παρά να υπάρξει πλήρης ασυδοσία και να μην υπάρχει η δυνατότητα κανενός ελέγχου από κανένα θεσμικό όργανο της πολιτείας, δηλαδή, η λογική «πονάει δόντι, κόβει κεφάλι» δεν μας βρίσκει σύμφωνους. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ουρσουζίδης.

ΓΙΩΡΓΟΣ ΟΥΡΣΟΥΖΙΔΗΣ: Ευχαριστώ, κυρία Πρόεδρε. Θα ήθελα πρώτα να ξεκαθαρίσω κάποια ανακρίβεια, που ακούστηκε, σε ό,τι αφορά το έργο που αναφέρει ο ΣΕΑ, ως παράδειγμα και αφορά την Ημαθία, στη μονάδα επεξεργασίας απορριμμάτων. Η ΙΖ΄ Εφορία Κλασσικών Αρχαιοτήτων, όσο και η ΙΒ΄ Βυζαντινών Αρχαιοτήτων ήταν κατά της χωροθέτησης του έργου, ωστόσο, το Κεντρικό Αρχαιολογικό Συμβούλιο, αν θυμάμαι καλά, με Γενικό Γραμματέα και Πρόεδρο στο ΚΑΣ τον κ. Ζαχόπουλο και Υπουργό Πολιτισμού τον κ. Τατούλη, ενέκρινε. Ο κ. Λιάπης πάλι με τον κ. Ζαχόπουλο απέρριψε, χωρίς να αλλάξουν τα πραγματικά περιστατικά και στο τέλος, ο κ. Σαμαράς, με Γενικό Γραμματέα, που δεν θυμάμαι, κατά πλειοψηφία, ενέκρινε το έργο. Κατά συνέπεια, ο ΣΕΑ, ορθά, τότε, τοποθετήθηκε, πάνω στο θέμα, όπως και οι αρχαιολογικές υπηρεσίες.

Αυτά σε ό,τι αφορά αυτά, που είπε η κυρία Μπακογιάννη, κατά πόσο το Κόμμα, που εκπροσωπεί, σέβεται τους φορείς και τις αρχαιολογικές υπηρεσίες. Αυτά είναι καταγεγραμμένα και δεν αμφισβητούνται.

Σε ό,τι αφορά τους πολίτες, πάνω από 50 φορείς είχαν εκφράσει άποψη κατά της συγκεκριμένης χωροθέτησης και οι φορείς είχαν την τύχη, την οποία είχαν και οι υπηρεσίες.

Τώρα, στο ερώτημα προς το ΣΕΑ. Επειδή είμαι από τους ανθρώπους, που θεωρώ ότι, πράγματι, η πολιτιστική μας κληρονομιά, όπως μας κληροδοτήθηκε, πρέπει έτσι να την μεταφέρουμε στις επόμενες γενιές, θέλω να σας ρωτήσω το εξής: Στο άρθρο 33, περιγράφετε ότι μέσα σε δύο χρόνια έχετε τη δυνατότητα να ορίσετε τους τόπους αρχαιολογικού ενδιαφέροντος, ούτως ώστε να τύχουν της προστασίας. Στο συγκεκριμένο νομοσχέδιο, σε καμία περίπτωση, δεν καταργείτε το ν.3028/2002. Πουθενά, δεν αναφέρεται αυτό. Ως πολιτικός μηχανικός, έχω μια εμπειρία, η οποία δεν είναι θετική σε ό,τι αφορά τους χρόνους ανταπόκρισης της υπηρεσίας σας και τα αίτια γι΄ αυτό είναι πολλά. Δεν έχετε προσωπικό. Εμένα, όμως, δεν με ενδιαφέρει αυτό. Πάμε να απλουστεύσουμε τα πράγματα. Εάν, λοιπόν, τα δύο χρόνια δεν είναι αρκετά, πείτε μου πόσο χρονικό διάστημα θέλουν οι αρχαιολογικές υπηρεσίες, γιατί η διαδικασία ξεκίνησε από το 2012 και συνεχίζεται μέχρι σήμερα.

Υπάρχουν αντιδράσεις από την κινδυνολογία των επιτήδειων, τους γνωρίζετε πολύ καλά, οι οποίοι θεωρούν ότι, αφού θα τύχει υπό τον έλεγχο της αρχαιολογίας, έχασες το οικόπεδό σου. Δεν συμμερίζομαι καθόλου αυτές τις απόψεις, αλλά θέλω να μου απαντήσετε πόσο χρονικό διάστημα σας είναι αρκετό, για να οριοθετήσετε. Αφού σέβεστε τόσο πολύ και το πιστεύω, την αρχαιολογική μας κληρονομιά πρέπει και εσείς να ανταποκριθείτε, δουλεύοντας πολύ περισσότερο από τους συνήθεις ρυθμούς, που έχετε.

XAΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Ουρζουζίδη. Το λόγο έχει ο κ. Τριανταφυλλίδης. Να επαναλάβω ότι έχετε λάβει υπομνήματα φορέων ηλεκτρονικά όσα είχαν έρθει, μέχρι το μεσημέρι, τώρα, υπάρχουν εδώ φωτοτυπίες και θα τα λάβετε στην πορεία και ηλεκτρονικά, απευθύνομαι στους Βουλευτές. Φαντάζομαι θέλετε να πείτε για το Σύνδεσμο Βιομηχάνων Βόρειας Ελλάδας, είναι εδώ το υπόμνημα και θα το πάρουν οι συνάδελφοι ηλεκτρονικά, μετά.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Κατ’ αρχήν, επειδή ξέρω, κυρία Πρόεδρε, ότι σας διακρίνει η ευγένεια, θα ήθελα να μην επαναληφθεί αυτός ο απαξιωτικός και προσβλητικός τρόπος, με τον οποίο μου απευθυνθήκατε.

Δεύτερον, να σημειώσω ότι η Διαρκής Επιτροπή Παραγωγής και Εμπορίου είναι Διαρκής Επιτροπή Παραγωγής και Εμπορίου του Ελληνικού Κοινοβουλίου και όχι του Δήμου Αθηναίων !

Το τρίτο που θέλω να σημειώσω, γιατί θα μπορούσαν να είναι εδώ και εκπρόσωποι του Ιστορικού Κέντρου Θεσσαλονίκης από το Καπάνι και πολλοί άλλοι φορείς, αλλά δυστυχώς δεν το επιτρέπουν οι αποστάσεις και ο χρόνος νομοθέτησης από την Επιτροπή μας και το Ελληνικό Κοινοβούλιο.

Το τέταρτο που θέλω και με αυτό να κλείσω είναι να ρωτήσω. Ήθελα απλά, όπως είπατε, σωστά, ο Σύνδεσμος Βιομηχανιών Βορείου Ελλάδος, δυστυχώς, ο κ. Σαββάκης βρίσκεται στο Βελιγράδι και κανείς άλλος δεν θα μπορούσε να τον εκπροσωπήσει, μας έχει στείλει υπόμνημα και για τα δύο σχέδια νόμου και αυτό που αφορά την απλοποίηση των διαδικασιών των υπηρεσιών μιας στάσης, αλλά και την άσκηση οικονομικής δραστηριότητας και είναι απόλυτα θετικός ο Σύνδεσμος Βιομηχανιών Βορείου Ελλάδος, σημειώνοντας ότι στο παρελθόν, είχε επισημάνει την κωλυσιεργία και τη σειρά των διαδικασιών και των γραφειοκρατικών εμποδίων, που τώρα το συγκεκριμένο σχέδιο νόμου υπερβαίνει. Θέλω να κλείσω, ρωτώντας τον Πρόεδρο του Βιοτεχνικού Επιμελητηρίου Θεσσαλονίκης, τον κ. Παναγιώτη Παπαδόπουλο, με ποιους συγκεκριμένους τρόπους θεωρεί ότι μπορεί το συγκεκριμένο σχέδιο νόμου να ανακόψει την πορεία μετανάστευσης των επιχειρήσεων και των βιοτεχνιών της οικονομικής και παραγωγικής αποψίλωσης της Θεσσαλονίκης και της ευρύτερης περιοχής, έτσι ώστε να ανακοπεί το συγκεκριμένο ρεύμα μετανάστευσης; Σας ευχαριστώ.

XAΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Εύη Καρακώστα.

ΕΥΗ ΚΑΡΑΚΩΣΤΑ: Στις τοποθετήσεις των φορέων, παρατήρησα δύο περιοχές, μια περιοχή ήταν οι άνθρωποι, που εξέφραζαν φορείς ελεύθερους επαγγελματίες και η άλλη κατηγορία φορείς, που εξέφραζαν, κυρίως, το δημόσιο. Και οι δύο περιπτώσεις έχουν τη βαρύτητά τους. Όμως, οι ερωτήσεις, που θέλω να κάνω, είναι οι εξής: η μια περίπτωση εξέφραζε φόβο, οι δημόσιοι υπάλληλοι για το δημόσιο συμφέρον και η άλλη απαίτηση ελεύθερης κίνησης, για να μπορούν να κάνουν τη δουλειά τους. Εδώ, υπάρχουν δύο περιπτώσεις και ρωτώ γι΄ αυτό να μου απαντήσουν οι εκπρόσωποι και των μεν και των δε, προκειμένου να βρεθεί ισορροπία. Θεωρούμε ότι πρέπει να φτιάξουμε ώριμους πολίτες επιχειρηματίες, που να έχουν προσωπική ευθύνη, όταν αναλαμβάνουν να φτιάξουν μια επιχείρηση, απέναντι στο δημόσιο; Και θα μου πεις πως θα το διαφυλάξεις αυτό; Και θέλω να ρωτήσω γι’ αυτό. Εάν δεν είναι ώριμος αυτός ο επιχειρηματίας να ανταποκριθεί στη νομοθεσία, εκεί, λοιπόν, τι διορθώνει; Διορθώνει ο προέλεγχος και η αδειοδότηση ή ο έλεγχος εκ των υστέρων; Αυτή είναι μια απάντηση, η οποία πρέπει να δοθεί από τους φορείς και από την εμπειρία, που έχουμε, μέχρι σήμερα. Ειπώθηκαν πράγματα, δηλαδή, παρά την αδειοδότηση στον ήχο, έχουμε άφθονες αυθαιρεσίες και πολλές άλλες αδειοδοτήσεις, οι οποίες κωλυσιεργούν, μέχρι σήμερα και αυτό είναι σαφές από τις δημόσιες υπηρεσίες, με πολλές περιπτώσεις, εκδηλώσεις.

Όσον αφορά τα ζητήματα, που έβαλε ο εκπρόσωπος των Αρχαιολόγων, ανεξάρτητα από τις καθυστερήσεις, έρευνες πραγματικά υπάρχουν, έρευνες πολύ σοβαρές, όμως, θεωρώ ότι αυτό είναι αντικείμενο, όχι αυτού του νόμου, διότι, όπως καταλαβαίνετε, το άνοιγμα μιας επιχείρησης δεν είναι «οικοδομώ καινούργια επιχείρηση», άρα, «σκάβω, βρίσκω αρχαία» είναι άλλου τύπου νόμος. Μόνο στον ήχο θα μπορούσε να ειπωθεί, αλλά αυτό μπορεί να συμβαίνει όχι στην έρευνα, σε καθορισμένους αρχαιολογικούς χώρους, όπου εκεί μπορούμε να πούμε απαγορεύεται αυτό, δηλαδή, να φτιαχτεί η συνθήκη.

Σε αυτό ήθελα να πω ότι η κύρια απαίτηση, που άκουσα, ήταν η εξής: Είναι οι νόμοι να είναι καθαροί – αυτό είναι πολύ σημαντικό, έτσι ώστε να καλύπτει και τον ελεύθερο επαγγελματία, δηλαδή, να μην μπερδευτεί και δεν κάνει σωστά το έργο του, αλλά και τις Υπηρεσίες, που δίνουν ένα καθαρό πλαίσιο και διευκολύνουν τον ελεύθερο επαγγελματία να λειτουργεί σωστά. Πώς βλέπετε αυτό το κομμάτι;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Η διαδικασία και οι χρόνοι, που τηρούμε –όσο μπορούμε – έχουν ως εξής: Οι φορείς απαντούν σε ερωτήματα, τα οποία δέχθηκαν από Βουλευτές και Βουλευτίνες και ο χρόνος δεν ξεπερνά τα 2 λεπτά, για να ακουστεί και ο Υπουργός, επειδή περί ώρα 17.25’ πρέπει να έχουμε ολοκληρώσει, καθώς μετά είναι η επόμενη συνεδρίαση αυτού του νομοσχεδίου, η κατ’ άρθρον συζήτηση.

Τον λόγο έχει ο κ. Χιωτάκης.

ΝΙΚΟΛΑΟΣ ΧΙΩΤΑΚΗΣ (Μέλος του Δ.Σ. της Κεντρικής Ένωσης Δήμων Ελλάδος (Κ.Ε.Δ.Ε.)): Καταρχάς, θα ήθελα να απαντήσω στην κυρία Τζάκρη, πρώην Υπουργό. Ξέρω ότι το νομοσχέδιο το συζήτησε από τη θέση της, ως Υπουργός, με τον κ. Πατούλη και τα άλλα μέλη της Κ.Ε.Δ.Ε.. Βεβαίως, οι απόψεις της Κ.Ε.Δ.Ε. δεν συμπεριλήφθηκαν στο νομοσχέδιο. Άρα, λοιπόν, η αρμοδιότητα, που περιλαμβάνεται στο άρθρο 80 και στο άρθρο 81 του Κώδικα Δήμων και Κοινοτήτων, αφαιρείται από τους Δήμους και δεν μεταφέρεται πουθενά αλλού, όπως είπε, προηγουμένως. Αρκεί να σας τονίσω ότι, με μια απλή γνωστοποίηση, ο γείτονάς σας ανοίγει αύριο ένα ωραίο μπαρ, «βαράει» τη μουσική μέχρι ό,τι ώρα θέλει και θα πρέπει να περιμένουμε από κάποιον ελεγκτικό μηχανισμό να προχωρήσει στη μήνυση κ.λπ.. Τελείωσε η θερινή περίοδος, έκλεισε το μαγαζί, δούλεψε αυτός μια χαρά, ενώ εσείς δεν κοιμηθήκατε καθόλου ένα ολόκληρο καλοκαίρι, σε όλες τις τουριστικές περιοχές.

ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): *(ομιλεί εκτός μικροφώνου)*

ΝΙΚΟΛΑΟΣ ΧΙΩΤΑΚΗΣ (Μέλος του Δ.Σ. της Κεντρικής Ένωσης Δήμων Ελλάδος (Κ.Ε.Δ.Ε.)): Η βεβαίωση της Πολεοδομίας – επειδή την αναφέρατε, προηγουμένως – μιλάει μόνο για τη χρήση. Σας είπα και στην πρώτη ομιλία, ότι δεν αναφέρεται καθόλου ούτε στη νομιμότητα του κτιρίου, ούτε σε τυχόν αυθαιρεσίες, ούτε στην πληρότητα των εγκαταστάσεων από υγειονομικής απόψεως, ούτε τίποτα, αφού καταργείται ακόμα και η γνωμοδότηση της Υγειονομικής Υπηρεσίας. Άρα, λοιπόν, ποια Πολεοδομία; Τι γίνεται σήμερα;

Επειδή ρωτήθηκα από την κυρία Μπακογιάννη, όταν πηγαίνει ένας φάκελος στο Τοπικό Συμβούλιο, που έχει τη δυνατότητα προέγκρισης, δίνεται η προέγκριση, αρκεί να έχει την άποψη της Πολεοδομίας και να μην υπάρχουν αυθαίρετα – όχι ένα μαγαζί των 40 τ.μ. με μια πέργκολα 240 μ. να παίρνει άδεια, κυρία Τζάκρη, διότι αυτό γίνεται σήμερα, με την απλή γνωστοποίηση. Συγνώμη, κυρία Υπουργέ, δεν ήθελα να αναφερθώ σε εσάς, παράδειγμα λέω.

Άρα, η Πολεοδομία θα πρέπει, εντός 15 ημερών, να εγκρίνει, αν μπορεί να δοθεί η χρήση – αυτό γίνεται σήμερα και παίρνει την προέγκριση από το Τοπικό Συμβούλιο, στη συνέχεια, πάει στο Υγειονομικό και πάει τέλος στην Πυροπροστασία και υπογράφεται η άδεια. Αυτή τη διαδικασία θέλουμε, κύριε Υπουργέ, να τηρήσουμε. Μια απλή προέγκριση από το Τοπικό Συμβούλιο, μετά μια έγκριση από την Πυρασφάλεια και μια έγκριση από το Υγειονομικό – τίποτα άλλο, καθώς δεν θέλουμε να υπάρξει γραφειοκρατία. Θέλουμε και εμείς την απλούστευση, καθώς δεν μπορεί ένας Δήμος να απαιτείται να δουλεύει συνέχεια, για τα Καταστήματα Υγειονομικού Ενδιαφέροντος.

Έπειτα, σχετικά με τη μουσική, χωρίς άδεια μουσικής και χωρίς επανέλεγχο, κύριε Υπουργέ, δεν είναι δυνατόν να προχωρήσουμε. Αν θέλετε να κάνουμε μια ενδιάμεση πρόταση, αυτή είναι ότι μπορεί, σε έναν χρόνο μέσα, να ζητήσουμε να έρχεται ξανά στο Τοπικό Συμβούλιο, αν έχει κάνει παρανομίες. Αν δεν έχει κάνει, δεν χρειάζεται να έρθει. Αν έχει κάνει πάνω από 80 dB, που λέει ο νόμος, πάνω από μια, δυο ή τρεις φορές μέσα στον χρόνο αυτόν, να περνά ξανά από το Τοπικό Συμβούλιο η άδειά του και τότε, να κρίνεται, αν θα του δώσει ή όχι. Αυτό είναι μια ενδιάμεση λύση, αφού θέλετε να καταργήσετε την άδεια μουσικής.

Η Επιτροπή Ποιότητας Ζωής δεν δίνει άδειες λειτουργίας καταστημάτων υγειονομικού ενδιαφέροντος, για να το ξεκαθαρίσουμε. Εμείς είμαστε αντίθετοι με την κατάργηση του άρθρου του Κώδικα Δήμων και Κοινοτήτων, γιατί δεν απαιτείται πλέον άδεια, αλλά απλή γνωστοποίηση. Με αυτόν τον τρόπο, κύριε Υπουργέ, η αρμοδιότητα τοπικής αυτοδιοίκησης περνά στο περιθώριο. Καταργείται μία από τις βασικότερες αρμοδιότητες. Δεν είναι δυνατόν οι δήμοι της χώρας να το τηρήσουν αυτό. Πρέπει να υπάρχει μια άδεια. Η τοπική κοινωνία θα δέχεται μετά τα παράπονα. Κανένας δεν θα πηγαίνει στο Βουλευτή, στον Υπουργό να του λέει, γιατί το μαγαζί δουλεύει στις 1 η ώρα, τη νύχτα. Θα πηγαίνει στο δημοτικό συμβούλιο, θα πηγαίνει στον προϊστάμενο του δήμου και θα πηγαίνει στο Δήμαρχο και σκεφτείτε τι γίνεται, όχι μέσα στην Αθήνα, αλλά τι γίνεται, κυρίως, στην επαρχία, στους τουριστικούς προορισμούς. Εκεί να δείτε, τι έχει να γίνει.

Όσον αφορά τον κ. Τριανταφυλλίδη, βεβαίως, θα έπρεπε να ακουστούν όλοι οι δήμοι, όπως πολύ σωστά το είπατε, αλλά η απόφαση της ΚΕΔΕ είναι ομόφωνη και από όλες τις παρατάξεις και ζητάει πραγματικά να παραμείνει η διαδικασία, που υπήρχε, σήμερα, για την προέγκριση και την έγκριση άδειας καταστημάτων υγειονομικού ενδιαφέροντος από τους δήμους, άρα, και από το Δήμο Θεσσαλονίκης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τοκούζης.

ΠΑΝΑΓΙΩΤΗΣ ΤΟΚΟΥΖΗΣ (Πρόεδρος της Συνομοσπονδίας Επιχειρηματιών Τουριστικών Καταλυμάτων Ελλάδος (ΣΕΤΚΕ)): Ξεκινώντας θα πω, για άλλη μια φορά, πως μας βρίσκει πλήρως σύμφωνους το νομοσχέδιο, που έχει κατατεθεί, γιατί θα βοηθήσει πάρα πολύ και οικονομικά, αλλά και γραφειοκρατικά τις δικές μας επιχειρήσεις.

Θα ήθελα να απαντήσω στην κυρία Μπακογιάννη, πως δεν μιλάμε για καμία πλήρη κατάργηση κριτηρίων. Απλά, το κάνουμε προαιρετικά και όπως προείπα, το 70% των επιχειρήσεων του κλάδου μας είναι μικρές επιχειρήσεις των 5 δωματίων, οι οποίες εδρεύουν σε μικρά νησιά και ορεινές περιοχές και ως εκ τούτου, καταλαβαίνετε ότι το να μπουν σε μια διαδικασία, η οποία μόνο κόστος και γραφειοκρατία θα τους φορτώσει, για μια πιστοποίηση, για την οποία δεν ξέρω ποιο ήταν το πρόωρο και ξαφνικό ενδιαφέρον, εκ μέρους του ΞΕΕ, γιατί, ως τώρα το ΞΕΕ δεν μας αναγνώριζε ούτε ως ξενοδοχεία, αλλά μας είχε και σαν ανταγωνιστές, εκτός και εάν το ενδιαφέρον τους ήταν η απώλεια εσόδων, που θα έχουν μετά από την ψήφιση του συγκεκριμένου νομοσχεδίου.

Θεωρούμε ότι εμείς, σε συνεργασία με το Υπουργείο Τουρισμού, θα προχωρούσαμε σε μια νέα διαδικασία θεσμοθέτησης κριτήριων και θα έχουμε το χρόνο – γιατί μας πιέζει και ο χρόνος, ως το τέλος του 2017 – να βάλουμε νέα κριτήρια.

Έχω ακούσει όλη τη συζήτηση περί ηχορύπανσης και ως ένας από τους φορείς, που, όλα αυτά τα χρόνια, αντιμετωπίζουμε ένα από τα μεγάλα προβλήματα, αυτό της ηχορύπανσης, θα ήθελα να πω το εξής, γιατί δεν το έχω συνειδητοποιήσει, μιας και εγώ, προσωπικά, εδρεύω στην περιφέρεια. Καμία σχέση δεν έχει η αδειοδότηση με την ηχορύπανση. Η αδειοδότηση απλά γίνεται γνωστοποίηση. Το μεγάλο πρόβλημα της ηχορύπανσης είναι ότι δεν υπάρχει ελεγκτικός μηχανισμός και στις περισσότερες περιπτώσεις ευθύνεται η ίδια η τοπική αυτοδιοίκηση, που παρεμβαίνει, πραγματικά, στα αστυνομικά μέσα, για να δίνεται παράταση, πέραν του ωραρίου. Καμία σχέση δεν έχει το ένα με το άλλο. Η γνωστοποίηση θα λύσει μεγάλα προβλήματα και από τους επιχειρηματίες.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Παναγιώτης Παπαδόπουλος.

ΠΑΝΑΓΙΩΤΗΣ ΠΑΠΑΔΟΠΟΥΛΟΣ(Πρόεδρος του Βιοτεχνικού Επιμελητηρίου Θεσσαλονίκης (ΒΕΘ)): Σε απάντηση της ερώτησης του κ. Τριανταφυλλίδη, δηλώνουμε τα εξής. Το παρόν σχέδιο νόμου κινείται προς την σωστή κατεύθυνση, μειώνοντας, σαφώς, τις γραφειοκρατικές διαδικασίες για την ίδρυση οποιασδήποτε επιχείρησης, αλλά αυτό και από μόνο του δεν αρκεί, ώστε να σταματήσει η ροή των επιχειρήσεων προς τις γειτονικές βαλκανικές χώρες. Όσο συνεχίζεται η υπερφορολόγηση των ελληνικών επιχειρήσεων, τα ελληνικά προϊόντα γίνονται μη ανταγωνιστικά και κυρίαρχα, δεν είναι δυνατόν να έχουμε εξαγωγικές επιχειρήσεις, όταν κάνουμε δύο χρόνια για την επιστροφή του Φ.Π.Α..

Για τους λόγους αυτούς, που ανέφερα και για άλλους πολύ περισσότερους, θεωρούμε ότι, εάν συνεχιστεί η υπερφορολόγηση, θα έχουμε και άλλες ελληνικές επιχειρήσεις, οι οποίες μεταναστεύουν στις γειτονικές χώρες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παπαδόπουλος.

ΟΡΕΣΤΗΣ ΠΑΠΑΔΟΠΟΥΛΟΣ (Αντιπρόεδρος του Συνδέσμου Βιομηχανιών Αττικής και Πειραιώς (ΣΒΑΠ) και Εκπρόσωπος του Δ.Σ. του Εμπορικού και Βιομηχανικού Επιμελητηρίου Πειραιώς): Θέλω να παρατηρήσω ότι όλοι όσοι είμαστε σε αυτή την αίθουσα έχουμε δουλειές. Πρέπει να σκεφτούμε το 25% των ανέργων.

Αυτή τη στιγμή, δεν πρέπει να συζητάμε για απλοποίηση της αδειοδότησης, αλλά θα πρέπει να παρακαλάμε τους επενδυτές να έρθουν να επενδύσουν. Να τους δίνουμε την άδεια χωρίς όρους. Υπερβάλλω, αυτή τη στιγμή, αν θέλω να δείξω την τραγικότητα της κατάστασης.

Σας παρακαλώ, ας μην επικεντρωνόμαστε στο θέμα της μουσικής. Κάναμε το θέμα της μουσικής, αυτή τη στιγμή, το 50% της συζήτησής μας. Δεν μας θίγει η μουσική. Εκείνο το οποίο έχουμε ανάγκη είναι τα εργοστάσια, μεταποίηση.

Κυρία Τζάκρη, συμφωνώ μαζί σας, με την υποστήριξη των θέσεων σας, έχουμε ξανασυνεργαστεί στο παρελθόν και είσαστε εξαιρετικά μελετημένη.

Σας ευχαριστώ πολύ. Να σκεφθούμε τους ανέργους, όχι τους εαυτούς μας που είμαστε εδώ μέσα κι έχουμε όλοι, λίγο –πολύ, δουλειά. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γεωργακόπουλος.

ΓΕΩΡΓΙΟΣ ΓΕΩΡΓΑΚΟΠΟΥΛΟΣ (Ειδικός Σύμβουλος του Εμπορικού και Βιομηχανικού Επιμελητηρίου Αθηνών): Θα ήθελα να πω το εξής. Επειδή εκφράστηκαν από πολλούς ερωτήματα και ενστάσεις, ως προς το χρονοδιάγραμμα υλοποίησης του Ολοκληρωμένου Πληροφοριακού Συστήματος, αυτό το κενό έρχεται να καλύψει η πρόταση, η σημερινή πρόταση, της Κεντρικής Ένωσης Επιμελητηρίων. Να αναλάβει η κεντρική ένωση και να το εντάξει στο ΓΕΜΗ, που ήδη λειτουργεί και με δικές της δαπάνες.

Το ΓΕΜΗ, αυτή τη στιγμή, είναι το μόνο πληροφοριακό σύστημα, που ανταλλάσσονται δικαιολογητικά, που ανταλλάσσονται καταστατικά, οικονομικές καταστάσεις κ.λπ. κ.λπ.. Ακόμα και το TAXIS δεν ανταλλάσσει δικαιολογητικά, μόνο πεδία συμπληρώνεις.

Εδώ, θα μπορούσε, λοιπόν, με μια ανάπτυξη, που και τη δαπάνη μπορεί να αναλάβει η Ένωση κι έτσι και το παράβολο του άρθρου 11, στην παράγραφο 1, να ενσωματωθεί στο τέλος στήριξης μερίδας του ΓΕΜΗ, για να μην πληρώνουν επιπλέον οι επιχειρήσεις. Παρακαλούμε, τον κ. Υπουργό, να το δει με ευνοϊκό μάτι. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Βοσνίδης.

ΠΑΝΑΓΙΩΤΗΣ ΒΟΣΝΙΔΗΣ (Μέλος του Δ.Σ. του Συλλόγου Ελλήνων Αρχαιολόγων): Ευχαριστώ.

Καταρχήν, προτιμώ να απαντήσω συνολικά, γιατί από ό,τι είδα, τα ερωτήματα ήταν στην ίδια κατεύθυνση.

Θα πρέπει να ευχαριστήσω τον κ. Ουρσουζίδη, που γνωρίζει τη διαδικασία, ότι το Κεντρικό Αρχαιολογικό Συμβούλιο είναι γνωμοδοτικό όργανο και δεν λαμβάνει τις αποφάσεις, αλλά η πολιτική ηγεσία λαμβάνει τις αποφάσεις και το λέω για όσους δεν το γνωρίζουν εδώ. Επίσης, εκπροσωπώ τους εργαζόμενους της Αρχαιολογικής Υπηρεσίας, τους αρχαιολόγους. Ούτε τη διοίκηση από την πολιτική ηγεσία. Το λέω, πάλι, για να είναι σαφές.

Μιλώντας, λοιπόν, για το πόσες φορές – απαντώντας έτσι στην κυρία Τζάκρη – θα πρέπει κάποιος να λαμβάνει άδεια από την Αρχαιολογική Υπηρεσία, αυτές που προβλέπει ο ν.3028. Δεν ζητάμε κάτι παραπάνω. Δεν το πειράζετε, αλλά δεν το αναφέρετε. Αναφέρετε τα περιβαλλοντικά, αναφέρετε τα χωροταξικά, τα αρχαιολογικά δεν τα αναφέρετε. Όταν θα τα αναφέρετε, τότε θα είμαστε ικανοποιημένοι.

Προχωρώ παρακάτω σε ό,τι αφορά την κυρία, που με ρώτησε, προηγουμένως, ότι δεν πρόκειται γι΄ αυτό το συγκεκριμένο νομοσχέδιο, που αφορά σε έκδοση οικοδομικών αδειών. Πράγματι, δεν αφορά. Απλά, θα σας διαβάσω το παράρτημα: «Εξόρυξη λιγνίτη, θαλάσσια υδατοκαλλιέργεια, εξόρυξη σιδηρομεταλλεύματος, εξόρυξη μεταλλευμάτων, λατομεία», δηλαδή, όλα αυτά. Εννοείται, ότι όλες αυτές είναι βαριές δραστηριότητες και δεν μιλά απλά για θέματα τραπεζοκαθισμάτων, που κι αυτό, αν θέλετε, μπορούμε να το συζητήσουμε.

Όταν μιλάμε, όμως, για τέτοιου είδους επεμβάσεις, όχι μόνο στο φυσικό περιβάλλον, αλλά και σε αυτό, που βρίσκεται, κάτω από το φυσικό περιβάλλον, που, ενδεχομένως, να κρύβει αρχαιότητες, για τις οποίες δεν είναι γνωστό παντού, δεν μπορούμε να βγάλουμε ένα οποιοδήποτε κανονιστικό πλαίσιο. Να καταλήξω, λοιπόν, ότι δεν μπορεί να υπάρχει ένα κανονιστικό πλαίσιο, που να λέει να μπορούμε να πούμε εκ των προτέρων ότι εκεί θα βρεθούν ή δεν θα βρεθούν αρχαία. Πώς μπορούμε να το ξέρουμε αυτό το πράγμα; Ακόμα, η Αρχαιολογία είναι μια επιστήμη, που αναζητά. Δεν είναι κάτι που το ξέρουμε εκ των προτέρων. Επομένως, καλό είναι να το λαμβάνουμε υπόψη.

Κλείνοντας, σε ό,τι αφορά σε αυτό, που ρώτησε ο κ. Ουρσουζίδης, δυστυχώς, το θέμα δεν είναι μόνο των Αρχαιολόγων, αλλά είναι κάτι που μας υπερβαίνει, τις περισσότερες φορές και έχει να κάνει με τον ίδιο το μηχανισμό ενός Υπουργείου ή τους πόρους, που διαθέτει ένα Υπουργείο. Εμείς έχουμε πάντα την καλή διάθεση να το κάνουμε όσο το δυνατόν συντομότερα και, κυρίως, όχι εις βάρος του πολίτη. Λυπούμαστε, που δεν μπορούμε να κάνουμε κάτι. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Σωτηρόπουλος.

ΒΑΣΙΛΕΙΟΣ ΣΩΤΗΡΟΠΟΥΛΟΣ (Περιφερειακός Συμπαραστάτης του Πολίτη και της Επιχείρησης της Περιφέρειας Αττικής): Όσον αφορά στο ερώτημα για την αποτελεσματικότητα του σημερινού συστήματος αδειοδότησης και τη σύγκρισή του με το προτεινόμενο, υπάρχει ένα μόνο αντικειμενικό στοιχείο, όπου η βεβαίωση δεν αποτελεί ατομική διοικητική πράξη, όπως η άδεια, οπότε, δεν μπορεί να προσβληθεί στην Αποκεντρωμένη Διοίκηση Αττικής.

ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): Όχι, μπορεί.

ΒΑΣΙΛΕΙΟΣ ΣΩΤΗΡΟΠΟΥΛΟΣ (Περιφερειακός Συμπαραστάτης του Πολίτη και της Επιχείρησης της Περιφέρειας Αττικής): Ναι, μισό λεπτό. Αυτή τη στιγμή, υπάρχει η δυνατότητα του πολίτη να προσφύγει στην Αποκεντρωμένη Διοίκηση. Θα δούμε κατά πόσο η Αποκεντρωμένη Διοίκηση θα εκτιμήσει κατά πόσο πρόκειται για ατομική και διοικητική πράξη, γιατί, άλλωστε, ο Καλλικράτης αυτό προϋποθέτει και όχι άλλες μορφές διοικητικής ενέργειας.

Όσον αφορά στις προτάσεις για τη μουσική, θα μπορούσαν να προταθούν συγκεκριμένα μέτρα, διότι, αυτή τη στιγμή, διατηρείται το υπάρχον σύστημα, που προϋποθέτει εννέα διαπιστώσεις παραβάσεων για τη διακοπή της λειτουργίας ενός καταστήματος, μέσα σε ένα έτος. Πρόκειται για ένα εξαιρετικά αυξημένο αριθμό, που, πολύ σπάνια, συμπληρώνεται από τους ελεγκτικούς μηχανισμούς και το αποτέλεσμα είναι ότι τα μαγαζιά, που παραβιάζουν το νόμο, εξακολουθούν να λειτουργούν. Θα μπορούσε, λοιπόν, στις κυρώσεις, στο άρθρο 15, να προβλεφθεί μια διάταξη, κατά την οποία ένας αριθμός συγκεκριμένων διαπιστωμένων παραβάσεων οδηγεί στη διακοπή της λειτουργίας. Αυτό δεν υπάρχει. Αυτό είναι μια πολύ συγκεκριμένη πρόταση, που μπορεί, αυτή τη στιγμή, να προστεθεί στο άρθρο 15.

Όσον αφορά στους ώριμους επιχειρηματίες, που είναι η επιδίωξη του νομοσχεδίου να διαμορφωθούν, το σίγουρο είναι ότι η ωριμότητα προϋποθέτει την ευθύνη και η ευθύνη προϋποθέτει ενίσχυση, ακριβώς, αυτού του ελεγκτικού σταδίου. Δηλαδή, όχι μόνο αφαίρεση των προϋποθέσεων στο αδειοδοτικό, αλλά και ενίσχυση του ελεγκτικού και του κυρωτικού πλαισίου.

Τέλος, επειδή η ηχορύπανση είναι ένα μεγάλο πρόβλημα, καθώς και η ανεργία είναι ένα μεγάλο πρόβλημα, μπορούμε να πούμε ότι και οι άνεργοι μπορεί να είναι θύματα ηχορύπανσης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Κουράσης.

ΓΕΩΡΓΙΟΣ ΚΟΥΡΑΣΗΣ (Γενικός Γραμματέας της Γενικής Συνομοσπονδίας Επαγγελματιών Βιοτεχνών Εμπόρων Ελλάδος (ΓΣΕΒΕΕ)): Θα ήθελα να πω ότι επειδή ρωτήθηκα από την κυρία Τζάκρη, αν συμφωνούμε στο σχετικό νομοσχέδιο, φυσικά και συμφωνούμε. Είπα και στην τοποθέτησή μου ότι είναι προς τη σωστή κατεύθυνση.

Σε ό,τι αφορά την άδεια μουσικής, μέσω γνωστοποίησης, να πω ότι δε σημαίνει κατάργηση της άδειας, αλλά ούτε κατάργηση των υποχρεώσεων ενός επιχειρηματία, απέναντι στους κατοίκους μιας περιοχής. Είναι ευκολονόητο. Μια επιχείρηση θα έχει 80 ντεσιμπέλ, όπου η μουσική θα είναι απαραίτητη και έως 100 ντεσιμπέλ, όπου είναι χρήσιμη. Επιπλέον, όταν παρανομεί, σίγουρα θα υποστεί τις κυρώσεις.

Επίσης, η πληρωμή των πνευματικών δικαιωμάτων είναι ένα από τα δικαιολογητικά που πρέπει να έχει ένας επιχειρηματίας, για να πάρει άδεια μουσικών οργάνων. Θεωρώ αυτή τη διαδικασία «τριτοκοσμική», δηλαδή, κάθε δήμαρχος της χώρας είναι υπάλληλος της Ελληνικής Εταιρείας Προστασίας της Πνευματικής Ιδιοκτησίας (ΑΕΠΙ). Εντέλλεται να παραλάβει στα δικαιολογητικά την πληρωμή του επιχειρηματία, με μια ανώνυμη εταιρεία πνευματικής ιδιοκτησίας, για να του χορηγήσει την άδεια. Νομίζω ότι αυτό πρέπει να καταργηθεί. Αυτή τη στιγμή, που μιλάμε και έχουν αδειοδοτήθεί επιχειρήσεις, με το συγκεκριμένο σύστημα, δεν έχουμε ηχορύπανση; Αυτά τα καταστήματα, που έχουν άδεια μουσικής και έχουν ηχορύπανση ούτως ή άλλως. Αλλά η Κεντρική Ένωση Δήμων Ελλάδος διαμαρτύρεται, κυρίως, για το παράβολο. Θα πρέπει, όμως, να τους ενημερώσουμε και να τους θυμίσουμε ότι στους δήμους συμφέρει να ανοίγουν καταστήματα υγειονομικού ενδιαφέροντος, αφού από το 0,5% από το τζίρο τους, σαν δημοτικό φόρο, έχουν πολύ μεγάλα έσοδα, αλλά και από τα πολύ αυξημένα δημοτικά τέλη, που πληρώνουν αυτά τα καταστήματα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Ναθαναήλ. ΓΕΩΡΓΙΟΣ ΝΑΘΑΝΑΗΛ (Επικεφαλής του Τομέα Βιομηχανίας και νέας Οικονομίας του Συνδέσμου Ελληνικών Βιομηχανιών (Σ.Ε.Β.)): Σας Ευχαριστώ πολύ, κυρία Πρόεδρε.

Εγώ θα ήθελα να προσθέσω ότι - έχουμε ήδη τοποθετηθεί ότι - είναι πολύ θετικό το νομοσχέδιο, με τους κρίσιμους παράγοντες επιτυχίας, τους οποίους αναφέραμε.

Εμείς θεωρούμε θετικό να υπαχθεί ο κλάδος των τροφίμων στη γνωστοποίηση, φυσικά με την εξαίρεση της ζάχαρης, η οποία είναι μία διαδικασία αυξημένης επικινδυνότητας και δεν κάνουμε τίποτε άλλο από το να εφαρμόζουμε την ευρωπαϊκή νομοθεσία.

Σε ό,τι αφορά τους ελέγχους, ναι, θεωρούμε ότι πρέπει να γίνονται έλεγχοι, αλλά θα πρέπει να γίνονται στοχευμένοι έλεγχοι, με βάση προφίλ ρίσκου, δηλαδή, όχι να γίνονται αδιάκριτα έλεγχοι, αλλά έλεγχοι, που εξοικονομούν πόρους και τους χρησιμοποιούν, με τον καλύτερο τρόπο.

Σε ό,τι αφορά αυτό, που είπε η κυρία Καρακώστα, για την εκπαίδευση των επιχειρηματιών και των επιχειρήσεων, εμείς θεωρούμε ότι οι μεσαίες και οι μεγάλες επιχειρήσεις είναι εκπαιδευμένες και τηρούν και το πνεύμα και το γράμμα του νόμου. Προφανώς, οι μικρότερες επιχειρήσεις και οι νέοι επιχειρηματίες θα μπουν σε μία διαδικασία εκπαίδευσης, που θα είναι σταδιακή, αλλά και εδώ είναι πάρα πολύ σημαντικό, το θέμα των ελέγχων, που ανέφερα προηγουμένως. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Δασκαλάκης.

ΝΙΚΟΣ ΔΑΣΚΑΛΑΚΗΣ (Νομικός Σύμβουλος - Διαπιστευμένος Διαμεσολαβητής της Ελληνικής Εταιρείας Περιβάλλοντος και Πολιτισμού): Σας ευχαριστώ πολύ, κυρία Πρόεδρε.

Εγώ θα ήθελα, κυρία Πρόεδρε, να κάνω μόνον με δύο προσθήκες στα ερωτήματα, που τέθηκαν. Το πρώτο αφορά αυτό που έθιξε και ο κ. Σωτηρόπουλος, ως δικηγόρος και είναι το ζήτημα κατά πόσον θα μπορεί ο πολίτης, εντός των 15 ημερών, που ορίζει ο νόμος, να προσφύγει στην Αποκεντρωμένη Διοίκηση και να προσβάλει ή την άπρακτη παρέλευση του 15ημέρου για τη γνωστοποίηση ή τη βεβαίωση…

ΘΕΟΔΩΡΑ ΤΖΑΚΡΗ (Εισηγήτρια του ΣΥΡΙΖΑ): ……. (Ομιλεί εκτός μικροφώνου)

ΝΙΚΟΣ ΔΑΣΚΑΛΑΚΗΣ (Νομικός Σύμβουλος - Διαπιστευμένος Διαμεσολαβητής της Ελληνικής Εταιρείας Περιβάλλοντος και Πολιτισμού): Δεν είναι ατομική διοικητική πράξη και δεν είναι «δικοφανής» προσφυγή, κυρία Τζάκρη, είναι ειδική ιεραρχική προσφυγή, που έχει 15 ημέρες, για να κρίνει η Περιφέρεια. Νομικά μιλώντας, δεν είναι σίγουρο ότι θα δεχθούν ότι αυτή η καινούργια βεβαίωση ή η άπρακτη παρέλευση για τη γνωστοποίηση θα γίνει δεκτή, ως ατομική διοικητική πράξη και αν θα μπορεί η Αποκεντρωμένη, ως ιεραρχικά ανώτερο όργανο του Δήμου, να την ακυρώσει προς όφελος των πολιτών.

Είναι απροστάτευτοι και δεν ξέρουμε, εάν θα δημοσιεύεται στη ΔΙΑΥΓΕΙΑ, για να έχει πρόσβαση ο πολίτης και να μπορεί να μάθει το πρόβλημα, για να το καταγγείλει, δεν ξέρουμε τίποτα. Έχουμε ένα ήδη δυσλειτουργικό πλαίσιο, που βελτίωσε κάπως ο Καλλικράτης και εσείς το ακυρώνετε, εντελώς, με αυτό το νομοσχέδιο, το κάνετε χειρότερο από ότι ήταν.

Σε ό,τι αφορά την ηχορύπανση, που θεωρείται πολυτέλεια. Τι θα πει ηχορύπανση; Θα πει δημόσιο συμφέρον. Όταν έχεις ηχορύπανση δίπλα από την οικία σου, δεν μπορείς να την πωλήσεις και το κράτος χάνει από τους φόρους μεταβίβασης, δεν μπορείς να τη νοικιάσεις και το κράτος χάνει όρους από μισθώματα. Επίσης, δεν μπορείς να ζήσεις εκεί, υποβαθμίζεται η ποιότητα ζωής σου.

Δεν ζούμε σε ωραίες πόλεις, κυρία Τζάκρη, ας μην τις κάνουμε χειρότερες και παρόλα αυτά, είμαστε υπέρ της επιχειρηματικότητας, αλλά αφού διευκολύνετε, με το να έχουν λιγότερα χαρτιά, για να λειτουργούν τα καταστήματα, να μπουν και αυστηρές προϋποθέσεις στις κυρώσεις, για να μην πάει στο ναδίρ η ποιότητα ζωής των πολιτών, που ήδη είχε καταρρακωθεί. Δεν υπάρχει άλλος τρόπος, ισορροπία. Διευκολύνετε τους να ανοίξουν τα μαγαζιά και στην πρώτη παράβαση, άρθρο 15, παράγραφος 1, εδάφιο 5 και εδάφιο 5, αντίστοιχα, για γνωστοποιήσεις και εγκρίσεις, θα πρέπει να τους παίρνουνε την τόσο εύκολα πια αποκτώμενη άδεια. Αυτό θα πει δημόσιο συμφέρον και γι' αυτό βρίσκεστε εδώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε πολύ, αλλά καλό είναι να μην υπάρχει ένταση, διάλογο κάνουμε.

Το λόγο έχει ο κύριος Λιάρος.

ΙΩΑΝΝΗΣ ΛΙΑΡΟΣ (Διευθυντής του Συνδέσμου Επωνύμων Οργανωμένων Αλυσίδων Εστίασης (ΣΕΠΟΑ)): Σας ευχαριστώ πολύ. Σε σχέση με την ερώτηση, που δέχτηκα, από την κυρία Τζάκρη, εγώ δεν νομίζω ότι άφησα κανένα γκρίζο σημείο σε αυτό. Προφανώς και βλέπουμε θετικά την κατάργηση αρμοδιότητας των Επιτροπών Ποιότητας Ζωής, όπως θα βλέπαμε θετικά οποιαδήποτε κατάργηση διαδικασίας, η οποία είναι ερμηνεία, ουσιαστικά, από κάποιον, ο οποίος δεν είναι απολύτως αρμόδιος να το κάνει.

Θα ήθελα να κάνω και μια γενική παρατήρηση. Η προεξόφληση αποτυχίας της μετάβασης σε μια νέα διαδικασία για εμάς είναι ομολογία έλλειψης εμπιστοσύνης και αποτυχίας και δεν θέλω να το βλέπουμε έτσι.

Επειδή είπε και η κυρία Καρακώστα περί ευθύνης, εγώ θα έλεγα ότι κατ’ ομολογία υπάρχει το τεκμήριο αθωότητας και θα ήθελα να υπάρχει και ένα τεκμήριο υπευθυνότητας και ας κληθούν οι έλεγχοι να αποδείξουν το τεκμήριο ενοχής και έλλειψης ευθύνης. Για εμάς είναι κυρίως ζήτημα των ελεγκτικών μηχανισμών και γι' αυτό και για εμάς έχει πολύ μεγάλη σημασία η συνέχεια και η εφαρμογή αυτού του νόμου στην πράξη. Σας ευχαριστώ πολύ, κυρία Πρόεδρε

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε πολύ.

Το λόγο έχει η κυρία Ευαγγελίδου.

ΜΑΡΩ ΕΥΑΓΓΕΛΙΔΟΥ (Πολεοδόμος/Χωροτάκτης, Εκπρόσωπος του Δικτύου Οργανώσεων και Πολιτών για το «Ιστορικό Κέντρο της Αθήνας»): Σας ευχαριστώ πολύ, κυρία Πρόεδρε. Εγώ θα ήθελα να κάνω μια διευκρίνιση στην ερώτηση της κυρίας Μπακογιάννη, για να διευκολύνουμε και τον κ. Υπουργό και το τι ακριβώς προτείνουμε για το θέμα της ηχορύπανσης. Προτείνουμε – και πράγματι δεν είμαστε ευχαριστημένοι –στο ερώτημα που έκανε η κυρία Τζάκρη, δεν υπάρχει, βεβαίως, προστασία του πολίτη και δεν υπάρχει και κανένα καθεστώς υγειές. Αυτό είναι σαφές. Το ζήτημα είναι ότι δεν γίνεται υγιέστερο, με αυτή τη μέθοδο.

Αυτό που προτείνουμε εμείς είναι να συμπτύξετε τη διαδικασία της άδειας παράτασης του ωραρίου, που έχετε κρατήσει την παλιά διαδικασία, την αναχρονιστική, με την πρώην άδεια μουσικής, που τη θεωρείτε αυτονόητο ακολούθημα της γνωστοποίησης για την ίδρυση του ΚΥΕ και αυτά τα δύο να γίνουν έγκριση μουσικής, με τη διαδικασία, που προβλέπει το νομοσχέδιο. Εξάλλου, έχει τις προϋποθέσεις να υπαχθεί στην παράγραφο 2 του άρθρου 7, που λέει ποιες είναι οι περιπτώσεις, που υπάρχει κίνδυνος για τη δημόσια υγεία και άρα, πρέπει να ακολουθήσει τη διαδικασία της έγκρισης.

Δεν μιλάμε για διατήρηση του υφιστάμενου καθεστώτος, μιλάμε για εξυγίανση του καθεστώτος, πραγματικά, νομίζω, προς την θετική κατεύθυνση και μέσα στο πνεύμα του νομοσχεδίου. Είναι μια μικρή τροποποίηση και είναι το ελάχιστο, που μπορείτε να κάνετε, κύριε Υπουργέ, για να σώσετε και τους πολίτες, αλλά και την Αυτοδιοίκηση στο ρόλο της. Ούτως ή άλλως, το κρατάτε το αναχρονιστικό πλαίσιο, δεν το καταργείτε, το κρατάτε για την παράταση ωραρίου. Ενσωματώστε το, λοιπόν, καταγράψτε τους κανόνες, που είναι ένα χάος, που υπάρχουν από την κτιριοδομική, την πολεοδομική και από την υγειονομική νομοθεσία και βάλτε τα όλα ενιαία. Επιπλέον, εμείς έχουμε την πρόταση να το πείτε «περιβαλλοντικές δεσμεύσεις», κατά το πρότυπο της αδειοδότησης των περιβαλλοντικών, δεν έχει σημασία. Πάντως, καταγράψτε το στους κανόνες, ούτως ώστε να υπάρξει αυστηρή επιτήρηση και να υπάρχει πραγματική βελτίωση. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε. Ο κ. Ηλιόπουλος, έχει το λόγο.

ΣΤΕΡΓΙΟΣ ΗΛΙΟΠΟΥΛΟΣ (Ταμίας της Ομοσπονδίας Συλλόγων Υπαλλήλων Αιρετών Περιφερειών Ελλάδας): Θα απαντήσω και ως υπάλληλος, ο οποίος είναι στις αδειοδοτήσεις των επιχειρήσεων και ειδικά των μεταποιητικών, σε αυτά τα οποία είπε η κ. Τζάκρη.

Εδώ, όπως βλέπουμε από το νομοσχέδιο, υπάρχει ένα ετεροβαρές νομοσχέδιο. Είναι ετεροβαρές, δυστυχώς, εις βάρος της δημόσιας υγείας και της ασφάλειας, γιατί έχει πάψει να υπάρχει η πρόληψη όσον αφορά τη δημόσια υγεία και την ασφάλεια. Εδώ θα περιμέναμε λίγο να υπάρχει μια αξιολόγηση των αποτελεσμάτων, όπως είπαμε και προηγουμένως, των τελευταίων χρόνων, γιατί υπήρχε με τα προηγούμενα νομοσχέδια μια αφαίρεση αρμοδιοτήτων από τις περιφέρειες, όσον αφορά την πρόληψη. Τι έχει συμβεί;

Αυτό που έχει συμβεί είναι να επιβαρύνονται περισσότερο οι μικρές επιχειρήσεις, όσον αφορά τη διαδικασία της αδειοδότησης. Από κει που είχαν κάποιους συμβούλους, μέσα στο δημόσιο και μπορούσαν να τους δώσουν συμβουλές για το πώς πρέπει να κάνουν τις επιχειρήσεις τους, δυστυχώς, αυτή τη στιγμή, δεν το έχουν και δίνεται μια ελευθερία, ιδιαίτερα στις μεγάλες επιχειρήσεις, με ό,τι αυτό έχει να κάνει.

Εδώ θέλω να πω ότι μπορούμε και θέλουμε και εμείς να αλλάξει ο τρόπος, με τον οποίο γίνονται οι έλεγχοι, το είπε, προηγουμένως και η κυρία. Χρειάζεται κωδικοποίηση, όπως έγινε με τις πρώτες περιβαλλοντικές δεσμεύσεις. Να ξέρουμε, εκ των προτέρων, εμείς οι υπάλληλοι, όταν πηγαίνουμε, να έχουμε ένα check list για το τι ακριβώς θα ελέγξουμε και να πούμε στον επενδυτή, όπως θέλετε να τον ονομάσετε εσείς, για τα πράγματα, που πρέπει να διορθώσει και ότι αυτά τα πράγματα πρέπει να τα διορθώσει, πριν ξεκινήσει τη διαδικασία του να παράγει προϊόντα, τα οποία έχουν σχέση με την υγεία. Θα μπορέσετε εσείς να φάτε προϊόντα ή να πιείτε από προϊόντα, στα οποία δεν έχει ελεγχθεί πριν ο χώρος από τον οποίο θα βγουν αυτά τα προϊόντα; Θα πηγαίνετε σε καταστήματα υγειονομικού ενδιαφέροντος, θα πάτε εκεί να ταΐσετε τα παιδιά σας, που δεν έχουν ελεγχθεί καθόλου αυτά τα προϊόντα; Είναι ένα ερώτημα που πρέπει να το απαντήσετε και δυστυχώς, αυτός ο νόμος δεν το απαντά. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε.

Ο κ. Χαρίτσης έχει το λόγο.

ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης): Ευχαριστώ, κυρία Πρόεδρε. Καταρχάς, να ευχαριστήσω τους φορείς για τις τοποθετήσεις τους, θετικές και αρνητικές, επί του νομοσχεδίου, την κριτική τους και τις παρατηρήσεις τους. Νομίζω ότι είχε ενδιαφέρον η συζήτηση και νομίζω ότι όλοι μας μόνο να μάθουμε έχουμε από τέτοιες συζητήσεις.

Εγώ αυτό το οποίο αντιλαμβάνομαι και νομίζω ότι αυτό είναι κάτι το οποίο απαντάται ως προς τη φιλοσοφία και τη λογική του νομοσχεδίου είναι ότι έχουμε να συγκεράσουμε δύο πολύ σημαντικές, αν θέλετε και εν μέρει, κάποιες φορές, αντιπαρατιθέμενες προτεραιότητες.

Η μια έχει να κάνει με την ενίσχυση παραγωγικών - επιχειρηματικών δραστηριοτήτων και η άλλη, βεβαίως, έχει να κάνει με την προάσπιση του δημόσιου συμφέροντος, ως προς την ποιότητα ζωής των πολιτών, το θεσμικό πλαίσιο, το οποίο διέπει την προστασία του περιβάλλοντος, του αρχαιολογικού πλούτου κ.λπ..

Νομίζω ότι όλες, τέλος πάντων οι περισσότερες από τις τοποθετήσεις συντείνουν στο ότι το υφιστάμενο πλαίσιο, ένα πλαίσιο, το οποίο βασίζεται περισσότερο σε μια διαδικασία τυπικών, αποτελεσματικών, γραφειοκρατικών και αποσπασματικών διαδικασιών αδειοδότησης δεν εξυπηρετεί ούτε τον ένα ούτε τον άλλο στόχο. Άρα, το πέρασμα σε μια άλλη λογική, η οποία περισσότερο ενισχύει λογικές ολοκληρωμένων, συγκεκριμένων και μεθοδολογικά τεκμηριωμένων διαδικασιών ελέγχου, ελέγχου σε πραγματικές συνθήκες λειτουργίας και δραστηριότητας των επιχειρήσεων είναι πιο κοντά τόσο στην αναγκαιότητα για την προάσπιση του δημόσιου συμφέροντος όσο και για την ενίσχυση των παραγωγικών δραστηριοτήτων και των επιχειρηματικών δραστηριοτήτων και την απλοποίηση των διαδικασιών για τους συνεπείς επιχειρηματίες.

Αυτό το νομοσχέδιο δεν αποτελεί, βεβαίως, αν θέλετε μια αποσπασματική παρέμβαση. Εντάσσεται σε μια συνολικότερη λογική και έρχεται βεβαίως και κουμπώνει και με την άλλη νομοθετική παρέμβαση, η οποία, αυτές τις μέρες, έρχεται στην Βουλή και απόψε ψηφίζεται στην Ολομέλεια από την Βουλή των Ελλήνων, σε σχέση με το one stop shop, με τις υπηρεσίες μιας στάσης, δηλαδή.

Και βεβαίως, συνοδεύεται και αυτό θα γίνει το αμέσως επόμενο διάστημα με ένα ακόμα νομοσχέδιο, το οποίο ακριβώς θα επιχειρήσει να προσδιορίσει τις διαδικασίες εποπτείας της αγοράς και άσκησης αποτελεσματικού ελέγχου, κατά τη λειτουργία των επιχειρήσεων και όλων των παραγωγικών δραστηριοτήτων.

Είναι σημαντικό, λοιπόν, να δούμε τη συμπληρωματικότητα αυτών των νομοσχεδίων και το πώς όλα εντάσσονται σε μια ενιαία λογική και το καθένα απαντάει, σε συγκεκριμένες συμπληρωματικές, αν θέλετε, λειτουργίες.

Θέλω να είμαι σαφής, γιατί υπήρχε και μια νομίζω παρερμηνεία από κάποιους από τους προλαλήσαντες. Η απλοποίηση των διαδικασιών αδειοδότησης, την οποίαν συζητάμε εδώ, σε καμία περίπτωση, δεν υποκαθιστά ή παρακάμπτει την κείμενη νομοθεσία, που σχετίζεται με εργασιακή νομοθεσία, φορολογική νομοθεσία, περιβαλλοντική νομοθεσία και αρχαιολογική νομοθεσία. Το ισχύον θεσμικό πλαίσιο δεν αλλάζει, σε σχέση με αυτό το νομοσχέδιο, το οποίο επικεντρώνεται στις διαδικασίες αδειοδότησης.

Σε σχέση με τον έλεγχο, τον οποίον είπαμε και πριν ότι αποτελεί, αν θέλετε, το βασικό συστατικό, το οποίο θεωρούμε αλλάζει και το κέντρο βάρους του τρόπου αδειοδότησης των επιχειρήσεων και ελέγχου των παραγωγικών δραστηριοτήτων.

Νομίζω ότι όλοι συμφωνούμε ότι ο τρόπος, με τον οποίον, σήμερα, γίνονται οι έλεγχοι και μετά θα δούμε και συγκεκριμένα παραδείγματα, τα οποία τέθηκαν και από τους φορείς, είναι αναποτελεσματικός. Άρα, μια διαδικασία αλλαγής όλης αυτής της λειτουργίας ενίσχυσης διαδικασιών, οι οποίες θα βασίζονται σε μια εκτίμηση του κινδύνου κάθε παραγωγικής δραστηριότητας, ξεχωριστά και αντιμετώπισης αυτών των κινδύνων και το δημόσιο συμφέρον, είτε αυτό αφορά την ποιότητα ζωής των πολιτών είτε αφορά τους καταναλωτές είτε αφορά, αν θέλετε, τους ίδιους τους ασκούντες τη δραστηριότητα είναι απαραίτητο.

Και για να γίνει αυτό και αυτά αν θέλετε, είναι και στοιχεία, τα οποία θα ενσωματωθούν τόσο στις υπουργικές αποφάσεις του συγκεκριμένου νόμου όσο και στο νομοσχέδιο, που έπεται για τον έλεγχο, αφορά μεταξύ άλλων και την ηλεκτρονικοποίηση και παρακολούθηση των διαδικασιών, μέσω του ολοκληρωμένου πληροφοριακού συστήματος, τη διασφάλιση της συνεργασίας, μεταξύ των εμπλεκόμενων υπηρεσιών, την απάλειψη αλληλοεπικαλύψεων, που αυτή τη στιγμή υφίστανται, έτσι ώστε να μπορέσουμε και τις αρμοδιότητες να τις ξεκαθαρίσουμε ποιος κάνει τι, δηλαδή, αλλά και να απλοποιήσουμε το όλο σύστημα, χωρίς να θέτουμε σε κίνδυνο το δημόσιο συμφέρον.

Σε σχέση με το νόμο, θα πρέπει εδώ να ξεκαθαρίσουμε ότι δεν μιλάμε για ένα γενικόλογο νόμο - πλαίσιο και αυτό έχει ένα πολύ συγκεκριμένο περιεχόμενο, το οποίο είναι πάρα πολύ σαφές, θεωρούμε, στη διατύπωση του και αφορά, σε επίπεδο νομοσχεδίου, την εξέταση τριών πολύ βασικών δραστηριοτήτων, οι οποίες συμμετέχουν πολύ σημαντικά στον ΑΕΠ της χώρας. Δεν μιλάμε λοιπόν, απλώς για ένα γενικό πλαίσιο, το οποίο θα εξειδικευθεί στη συνέχεια. Ήδη, έχει αρχίσει η διαδικασία εξειδίκευσης σε τρεις πολύ σημαντικούς τομείς, που είναι, όπως γνωρίζετε πολύ καλά, τα τουριστικά καταλύματα, τα Κέντρα Υγειονομικού Ενδιαφέροντος και οι μονάδες τροφίμων και ποτών.

Το αμέσως επόμενο διάστημα, θα προχωρήσουμε στην εξειδίκευση και άλλων δραστηριοτήτων, έτσι ώστε να αρχίσουν σιγά - σιγά να ενσωματώνονται στο νέο νόμο και θα ξεκινήσουμε, για να απαντήσω και στην αιτίαση, η οποία υπήρξε, σχετικά με τη λήξη της προθεσμίας, για το τέλος του 2018. Αρχίζουμε ακριβώς από τις πιο επικίνδυνες, εάν θέλετε, δραστηριότητες. Εκείνες, οι οποίες μπορούν, πράγματι, να απαιτήσουν πιο βαριές, αδειοδοτικά, διαδικασίες. Ήδη, μέχρι το Μάρτιο του 2017, το χρονοδιάγραμμα αφορά στην ενσωμάτωση τον εξορυκτικών δραστηριοτήτων και των logistics, των Διαμετακομιστικών Κέντρων, έτσι ώστε ακριβώς να μπορέσουμε τους επόμενους μήνες, σταδιακά, να ενσωματώσουμε δραστηριότητες, οι οποίες, αυτή τη στιγμή, δεν περιλαμβάνονται στο νομοσχέδιο, αλλά οι οποίες θα πρέπει να τύχουν μιας σοβαρής διαδικασίας αδειοδότησης.

Σε σχέση τώρα με τα πολλά ερωτήματα, τα οποία τέθηκαν, θα προσπαθήσω να απαντήσω, συνοπτικά, στα πιο σημαντικά και επαναλαμβανόμενα από αυτά.

Αυτά τα οποία είναι σε σχέση με τα ζητήματα της Αρχαιολογίας, προφανώς δεν νομίζω ότι χρειάζεται να συζητήσουμε, για το κατά πόσο είναι σημαντική η προστασία της αρχαιολογικής κληρονομιάς και της δουλειάς που γίνεται, βεβαίως, και από τους Αρχαιολόγους και από τους φορείς αρχαιοτήτων και από το Κεντρικό Αρχαιολογικό Συμβούλιο. Θεωρούμε ότι το παρόν νομοσχέδιο αποτυπώνει ευδιάκριτα το γεγονός ότι η κείμενη αρχαιολογική νομοθεσία εξακολουθεί να υφίσταται. Εφόσον, όμως αυτό, επειδή αντιλαμβάνομαι τους προβληματισμούς, που τέθηκαν, θεωρείται ότι αυτό δεν αποτυπώνεται, μετά και την ολοκλήρωση της αποψινής διαδικασίας, πριν την αυριανή Ολομέλεια, θα καταθέσουμε νομοθετικές βελτιώσεις, οι οποίες θα απαντήσουν ακριβώς σε αυτά, τα οποία τέθηκαν.

Δηλαδή, για να μιλήσω συγκεκριμένα, στο άρθρο 1, να υπάρξει η ρητή αναφορά στην προστασία αρχαιοτήτων και εν γένει της πολιτιστικής κληρονομιάς.

Στην παράγραφο 2, του άρθρου 33, επίσης να υπάρξει η αναφορά στις αρμόδιες υπηρεσίες του Υπουργείου Πολιτισμού, όπως ζητήθηκε.

Στα άρθρα 3, 5 και 7, να αποσαφηνίσουμε τον ορισμό του «περιβάλλοντος», αν και αυτό προβλέπεται συνταγματικά, αλλά ας το αποσαφηνίσουμε και εδώ, ως φυσικό και πολιτιστικό περιβάλλον, έτσι ώστε να μην υπάρχει η παραμικρή αμφιβολία, σε σχέση με την ισχύ της αρχαιολογικής νομοθεσίας.

Σε σχέση με το ζήτημα της άδειας μουσικής, η κυρία Μπακογιάννη έθεσε ένα ερώτημα και προς τους φορείς, το οποίο νομίζω ότι είναι πάρα πολύ σημαντικό να απαντηθεί από όλους μας και με ειλικρίνεια. Το ερώτημα είναι και χαίρομαι, που απαντήθηκε στη δευτερολογία, εάν η πρότασή είναι να παραμείνει η νομοθεσία, ως έχει και να μην υπάρξει η παραμικρή μεταβολή. Νομίζω ότι το συγκεκριμένο ζήτημα είναι ένα από τα καλλίτερα παραδείγματα εφαρμογής της βασικής λογικής του νομοσχεδίου. Δηλαδή, το πώς περνάμε από μια τυπική διαδικασία αδειοδότησης, η οποία δεν διασφαλίζει το δημόσιο συμφέρον και αυτό νομίζω ότι είναι πανθομολογούμενο. Και από τις τοποθετήσεις τις δικές σας αυτό προέκυψε, ότι με την ισχύουσα νομοθεσία, δεν προασπίζεται το δημόσιο συμφέρον, δεν βελτιώνεται η ποιότητα ζωής των πολιτών, δεν μειώνεται η όχληση.

Πώς περνάμε, λοιπόν, σε μια διαδικασία ουσιαστικού ελέγχου, η οποία ακριβώς, θα μπορέσει να απαντήσει σε αυτά τα πολύ βασικά ερωτήματα; Η άδεια, στην οποία αναφερθήκατε, δεν έλυσε αυτό το πρόβλημα γιατί, ουσιαστικά, ήταν μια τυπική διαδικασία, η οποία μετά δεν συνοδεύθηκε από τους ελέγχους, οι οποίοι απαιτούνταν.

Θέσατε ένα ζήτημα, ως ελάχιστο, το θέσατε, για το δικαιολογητικό για τον κανονισμό της πολυκατοικίας, για παράδειγμα, το αναφέρω. Αυτό εμπεριέχεται στην Υπουργική Απόφαση, η οποία θα εκδοθεί, το επόμενο διάστημα, για το συγκεκριμένο ζήτημα. Άρα, αυτό απαντάται και άλλες προτάσεις, οι οποίες έρθουν, βεβαίως, να τις δούμε.

Ειπώθηκε πριν και μια πρόταση, δεν είναι του παρόντος νομοσχεδίου το ζήτημα αυτό, μπορούμε να το δούμε και στη συνέχεια και στο νομοσχέδιο για τον έλεγχο, στον οποίο αναφέρθηκα πριν, για το πώς μπορούμε να συγκεκριμενοποιηθούν οι διαδικασίες ελέγχου και, μάλιστα, ο δειγματοληπτικός έλεγχος, ο οποίος ασκείται, σε συγκεκριμένες περιπτώσεις και λαμβάνοντας υπόψη την εκτίμηση κινδύνου, η οποία, βεβαίως, δεν έχει να κάνει μόνο με το είδος της δραστηριότητας, αλλά έχει να κάνει και με το γεωγραφικό επιμερισμό αυτών των δραστηριοτήτων. Μπορεί σε μια περιοχή να διαπιστωθεί ότι, όντως, υπάρχει πολύ σοβαρό πρόβλημα, άρα εκεί θα πρέπει να υπάρξει μια διαδικασία εντατικοποίησης των ελέγχων και αύξησης του δειγματοληπτικού ποσοστού.

Άρα, όλα αυτά είναι ζητήματα προς διερεύνηση. Να τα δούμε, στη συνέχεια, αλλά πρέπει να είναι σαφές ότι το υφιστάμενο καθεστώς δεν μπορεί να συνεχιστεί, η διαδικασία της αδειοδότησης είναι τυπική και δεν προστατεύει το δημόσιο συμφέρον, η ενίσχυση του ελεγκτικού μηχανισμού είναι αυτό, το οποίο μπορεί, πραγματικά, να δώσει λύση στο πρόβλημα.

Σε σχέση με την προέγκριση από την Επιτροπή Ποιότητας Ζωής, σε καμία περίπτωση δεν υπάρχει διάθεση, αυτό νομίζω αποτυπώθηκε και στις συναντήσεις, οι οποίες έγιναν με τους φορείς της τοπικής αυτοδιοίκησης, κατά τη διάρκεια διαβούλευσης του νομοσχεδίου, υποτίμησης του ρόλου της τοπικής αυτοδιοίκησης σ' αυτές τις διαδικασίες.

Η αρμοδιότητα παραμένει στην τοπική αυτοδιοίκηση, επειδή, όμως, θεωρούμε ότι είναι μια διαδικασία, η οποία πρέπει - για να υπερβεί και στρεβλώσεις του παρελθόντος - να αντικειμενοποιηθεί, να πάρει χαρακτηριστικά τεχνικά, περνάει από το επίπεδο των αιρετών στο επίπεδο της διοίκησης. Αυτή είναι η αλλαγή, η οποία γίνεται, αυτό δεν σημαίνει ότι δεν παραμένει στη δικαιοδοσία της τοπικής αυτοδιοίκησης και ότι ο ρόλος μειώνεται και, μάλιστα, εδώ θα περάσουμε, επίσης, μια ακόμη νομοτεχνική βελτίωση για τους ΟΤΑ - θα τα δούμε και στη συνέχεια απλώς το επισημαίνω μιας και είναι και εκπρόσωπος της ΚΕΔΕ εδώ - σε σχέση με τα πρόστιμα και πώς μέρος των προστίμων θα αποδοθεί στους φορείς της τοπικής αυτοδιοίκησης μέσω του Υπουργείου Εσωτερικών.

Αυτό που προβλέπει το νομοσχέδιο είναι η σύσταση για παραπτώματα ήσσονος σημασίας. Από εκεί και πέρα, υπάρχει μια κλιμάκωση των προστίμων, βάσει ακριβώς και της βαρύτητας του παραπτώματος. Αυτή νομίζουμε η κλιμάκωση είναι πολύ πιο δίκαιη από το να επιβάλλονται πρόστιμα μ’ έναν αυθαίρετο τρόπο, χωρίς να λαμβάνεται υπόψη το παράπτωμα καθαυτό. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Σας ευχαριστούμε κύριε Υπουργέ. Ευχαριστούμε όλες και όλους, που συμμετείχαν, στη διαβούλευση. Καλό σας απόγευμα.

Λύεται η συνεδρίαση.

Στο σημείο αυτό και περί ώρα 17.40΄ λύθηκε η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βράντζα Παναγιώτα, Ζεϊμπέκ Χουσεϊν, Θεοπεφτάτου Αφροδίτη, Θεοφύλακτος Γιάννης, Καραγιάννης Γιάννης, Καρακώστα Εύη, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Ριζούλης Ανδρέας, Τζάκρη Θεοδώρα, Σπαρτινός Κώστας, Τριανταφυλλίδης Αλέξανδρος, Αθανασίου Χαράλαμπος, Αραμπατζή Φωτεινή, Καραμανλής Αχ. Κωνσταντίνος, Μπακογιάννη Θεοδώρα (Ντόρα), Κουτσούκος Ιωάννης και Θεοχάρης Θεοχάρης (Χάρης).

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**